text:
दुर्गापूजा शुरू होइसँ एक दिन
पहिने घर छछाड़ै आ दियारी बनबैले सिरखरियावाली बुढ़िया गाछीक मटि-खोभसँ मनही छिट्टामे
चिक्कनि माटि नेने अंगना अबैत छलीह। रस्ते कातक चौमासक टाटपर बाबी करैला तोड़ैत
रहथि आकि सिरखरियावालीक नजरि पड़लै। नजरि पड़िते ओ एक हाथे छिट्टा पकड़ने
आ दोसर हाथे चाइनिक घाम आंगुरसँ काछि कऽ फेकि बाबीकेँ कहलनि- “बाबी
, छठिक कते दिन छै
?”
बाबीक नजरि जुआइल आ सड़ल करैलापर छलनि। किएक तँ अजोह
करैला तीतो बेसी आ सुअदगरो कम होइ छै। ततबे नहि, पकैयोक डर। सड़ल करैला ऐ दुआरे लत्तीकेँ
बिहिया-बिहिया तकैत जे जँ ओकरा तोड़ि नहि लेब तँ दोसरोकेँ सड़ाओत। सिरखरियावालीक
अवाज सुनि बाबी रस्ता दिस देखि पुनः करैला ताकए लगलीह। किएक तँ माथपर भारी देखि
गप-सप्प करब उचित नहि बुझलनि। एक तँ भरल छिट्टा माटि तइपर खुरपी गाड़ल देखलखिन।
मने-मन सोचलनि जे छठिक अखन मासोसँ बेसिये हेतै तखन एहेन कोन हलतलबी बेगरता भऽ
गेलै। जँ महीना, परव तीथि जोड़ि
कऽ कहए लगब तँ अनेरे देरी हेतै। जते देरी लगतै तते भारियो लगतै। तँए बाबी आँखि उठा
कऽ देखि, बिना किछु कहनहि,
नजरि निच्चाँ कऽ लेलनि। मुदा ओहो
रगड़ी। मनमे होइ जे अखन नहि बूझि लेब तँ फेर बिसरि जाएब। जँ बिसरि जाएब तँ किछु नहि
किछु छुटिये जाएत। अखन तँ मटि खोभामे मन पड़ल जे पौरुका दशमियेक मेलामे तीनटा
कोनियाँ, एकटा सूप आ एकटा छिट्टा
कीनि नेने रही। जइसँ छठि पावनि केलौं। बाबीक नजरि निच्चाँ केने देखि सिरखरियावाली
दोहरा कऽ बाजलि- “गरीब-दुखियाक बात आब थोड़े बाबी सुनै छथिन, जे सुनतिहीन।”
सिरखरियावालीक बात बाबीक करेजकेँ छुबि देलकनि। मुदा
क्रोध नहि भेलनि सिनेह उमड़ि गेलनि। एकाएक बाबी अपन बोली बदलि लेलनि। चौवन्निया
मुस्की दैत कहलखिन- “कनियाँ, मनमे
आएल जे चारिटा करैला तोरो तरकारी ले दिअह। तँए हाँइ-हाँइ करैला ताकए लगलौं। कनिये
ठाढ़े रहह?”
सिरखरियावाली- “जे पुछलियनि से कहबे ने करै छथि आ
करैला दऽ कऽ फुसलबै छथि।”
विचित्र अन्तर्द्वन्द बाबीक मनकेँ घोर-मट्ठा करए
लगलनि। एक दिस माथपर भारी देखथिन आ दोसर दिस आइसँ छठि धरि जोडै़क समए। तहूसँ उकड़ू बूझि
पड़ैन जे सोझ मासक सवाल नहि अछि। दू मास बीचक बात छी। सेहो एहेन मास जे लुंगिया
मिरचाइक घौंदा जकाँ पावनिक घौंदा अछि। जाधरि सभ सोझरा कऽ नहि कहबै ताधरि अपनो मन
नहि मानत आ ओहो नहि बूझत। ताल-मेल बैसबैत कहलखिन- ““कनियाँ, अखन जाउ। हमहूँ तीमनक ओरियानमे लगल छी आ अहूँक माथपर
भारी अछि।”
सिरखरियावालीक मनमे होइ जे छठि सन पाबनि, जे हिसाबसँ ओरियान नहि करैत जाएब तँ कैकटा
चीज छुटिये जाएत। आन पावनि जकाँ तँ छठि हल्लुक नहि अछि। बड़ ओरियान बड़ खर्च। बाजलि-
“दसमी मेलामे जे कोनियाँ, सूप
छिट्टा कीनि नेने रहै छी, तँ बुझै
छिऐ जे एते काज अगुआएल रहैए।”
बाबी- “कनियाँ, एकटा काज करु। छिट्टाकेँ निच्चाँमे राखि दियौ जे
अहूँक देह हल्लुक भऽ जाएत आ हमरो हिसाब जोड़ि-जोड़ि बुझबैमे नीक हएत।”
सिरखरयावाली बाजलि- “बाबी, भारी उठबैत-उठबैत तँ माथ सुन्न भऽ गेल अछि। ई माटि
कते भारिये अछि।”
बाबी- “कनियाँ, बहुत हिसाब जोड़ि कऽ बुझबए पड़त।”
सिरखरियावाली- “ओते अखन नै कहथु। खाली छठिये टा कहि
देथु। गोटे दिन निचेनसँ आबि कऽ सभ बूझि लेब।”
आंगुरपर बाबी हिसाबो जोड़ैत आ ठोर पटपटा कऽ बजबो
करथि- “आइ आसिनक अमवसिये छी। आइये भगवतीकेँ हकारो पड़तनि आ बघा-सँपहाक निमित्ते
खाइयोले देल जेतै। काल्हि कलशस्थापनसँ दुर्गा पूजा शुरू हएत, जे नओ-दस दिन धरि
चलत। दसमी तिथिकेँ यात्रा हएत। तेकर पाँचे दिन उत्तर कोजगरा हएत। कोजगरा परातसँ
कातिक चढ़त। कातिक अमावश्याकेँ दियाबाती.... लक्ष्मी पूजा.... कालीपूजा। परात भेने
गोधन पूजा, दोसर दिन भरदुतिता
आ चित्रगुप्तो पूजा। भरदुतिया परातसँ छठिक विधि शुरू भऽ जाएत। पहिल दिन माछ-मड़ुआ
बारल जाएत.... दोसर दिन नहा कऽ खाएल जाएत.... तेसर दिन खरना.... चारिम दिन छठिक
सौंझुका अर्घ। पाँचम दिन भिनसुरका अर्घ भेलापर उसरि जाएत। आंगुरपर गनैत-गनैत बाबी
बजलीह- “कनियाँ, सवा मास करीब
छठिक अछि।”
सिरखरियावाली- “सवा मास कते भेलै बाबी?”
“दू बीसमे तीन दिन कम।”
“हम तँ सभ बेर दशमिये मेलामे कोनियाँ, सूप, छिट्टा कीनि लै छी। तकरा कै दिन छै?”
“सात पूजाकेँ भगवतीकेँ आँखि –डिम्भा पड़लापर मेला शुरू
भऽ जाइत छै। जेकरा आठ दिन छै। मुदा एकटा बात पूछै छिअह जे एते अगता किअए कीनै छह?
ताबे ऐ पाइसँ दोसर-दोसर काज करबह से
नै। जखन पावनि लगिचा जेतै तखन कीनि लेबह?”
“पहिने किनलासँ दू-पाइ सस्तो होइए आ एकटा चीजोसँ
निचेन भऽ जाइ छी। एक बेर एहिना नञि किनलौं तँ भेबे ने कएल। आब की करितौं तँए पुरने
कोनियो-सूपो आ छिट्टोकेँ चिक्कनसँ धो देलिऐ आ ओहीसँ पावनि कऽ लेलौं।”
सिरखरियावालीक बात सुनि बाबी व्यवहार दिस बढ़लीह।
मने-मन बुदबुदेलीह- छठि पावनिक महात्म्य बहुत बेसी अछि। खास कऽ किसानक लेल। एक दिस
पूर्वजक मिठाइ-पकवान तँ दोसर दिस डोमक बनाओल कोनिया, सूप, छिट्टा। तेसर दिस कुम्हारक बनाओल कूड़ -बिनु मोड़ल कान, पनिभरा घैलमेमे मोड़ल कान
होइत, जहिमे चौमुखी दीप जरैत। ढकना, सरबा। तँ चारिम दिस अपन उपजाओल फल-फलहरी, तीमन-तरकारीक वस्तुक संग मसल्लोक वस्तु। बहुतो अछि।
तइपर सँ डुमैत सूर्यक पहिल अर्घ। मने-मन बिचारि बाबी चुप्पे रहलीह। मनमे भेलनि जे
ई तँ ओइ इलाकाक छी जहि इलाकाक स्त्रीगण रौद-बसातकेँ गुदानिते ने अछि। खेतक काज
करैमे भुते। भगवानोकेँ हारि मनबैवाली। बाँबीक मनमे होन्हि जे चुप भऽ गेलौं तँ
बेचारी चलि जाएत।
मुदा ले बलैया, ई तँ काग-भुसुण्डी जकाँ डूबि गेल। भानसकेँ अबेर होइत
जाइत देखि बाबीकेँ अकच्छ लगनि। जखन कि हेजाक मरीज जकाँ। सिरखरिया बालीकेँ पियास
बढ़ले जाइत। अचता-पचता कऽ बाबी पुछलखिन- “कनियाँ, बेटी सबहक हालत की छह?”
बेटी नाम सुनिते सिरखरियावाली किछु मन पाड़ि बाजलि- “बाबी,
हिनकासँ लाथ कोन। तीनूक हालत हमरासँ नीक छै। भगवान गरदनि कट्टी केलनि तँए ने,
ने तँ की हमही एहिना रहितौं।”
बाबी- “भगवान केकरो अधला थोड़े करै छथिन जे तोरा
केलखुन?”
सिरखरियाबाली- (मुड़ी डोलबैत) “तँ केलनि नै। हमरा
पँच-पँच बरीसपर बच्चा देलनि। पाँच बरिसपर देलनि से नीके केलनि जे जखन एकटा छँटि
जाइत छल तखन दोसर होइत छल। मुदा अगता तीनू बेटिये जे देलनि से गरदनि कट्टी नै
केलनि। जँ अगता तीनू बेटा रहैत, नञि तँ मेलो-पाँच कऽ, तँ अखन
ई भारी काज अपने करितौं की पुतोहु करितए। पचता बेटा भेल, जे अखन लिधुरिये अछि।
बाबी- “जेठकी बेटीक सासुर कतऽ छह?”
सिरखरियाबाली- “उत्तर भर। खुटौना टीशन लग। बेचारीकेँ
खेत तँ कम्मे छै मुदा सभ तुर मेहनतिया अछि। एक जोड़ा बड़द रखने अछि। दूटा महींस लघरि खुट्टापर
छै आ तीनटा पोसियो लगौने अछि। अन्नो-पानि तते उपजा लइए जे साल-माल लगिये जाइ छै।”
बाबी- “नाति-नातिन छह की ने?
सिरखरियावाली- “हँ, तीन टा अछि। तीनू लिधुरिये अछि। तंग-तंग बेटी रहैए। तीनूक
नेकरम करैत-करैत तबाह रहैए। तइपरसँ घर-गिरहस्तीक काज।”
बाबी- “दोसर बेटीक सासुर कत्तऽ छह?”
सिरखरियावाली- “पूब भर। कोसी कात।”
बाबी- “कोसी कात किअए केलह?”
सिरखरियावाली- “बाबी जानि कऽ कहाँ केलिऐ। गाम तँ
नीके रहए मुदा कत्तऽ सँ ने कत्तऽ सँ कोसी चलि एलै। कोशियो एलै तँ अन्न-पानिक कोनो
दुख नै होइ छै। मुदा अपना सभ जकाँ चिष्टा नहि। गाममे महींस बेसी छै, जइ सँ रस्ता-पेरा हेँक-हेँक भेल रहै छै।
बाबी- “छोटकी?”
सिरखरियावाली- “पछिम भर, पाही। ई हम्मर रानी बेटी छी। जते दिन ऐठाम रहैए
रंग-बिरंगक तीमन-तरकारी खुआबैए। भानस करैक एहेन लूरि दुनूमे केकरो नै छै। जहिना
भानस-भात करैमे, तहिना बोली
वाणी। गीतो-नाद जे गबैए, से
होइत रहतनि जे सुनिते रही। तहिना चिष्टो चर्या ओढ़बो-पहिरब।”
बाबी- “बड़ बेर उठलै। आब तोहूँ जा।”
सिरखरियावाली- “आइ हमरा गंजन लिखल अछि। विचारने छलौं
जे माटि आनि कऽ धान काटि आनब। गरमा धान से नहिये भेल। काल्हि फेर घरे-अंगना नीपैमे
लगि जाएब।”
गामक सभ बाबीकेँ मेह बुझैत। छथियो। जँ केकरो मन खराब
वा कोनो आफत-असमानी होइत तँ बाबी सभसँ पहिने आबि सेवा-टहलमे लगि जाइत। तहिना जँ
कहियो बाबीक मन खराब होइत तँ गामक लोक जी-जानसँ लगि जाइत। किएक तँ सबहक मनमे ई
अंदेशा बनल जे बाबीक मुइने गामक बहुत विधि-व्यवहार समाप्त भऽ जाएत। ओन बाबी पढ़ल-
लिखल नहि, चिट्ठिओ पुरजी नहि
पढ़ल होइत छन्हि। जरुरतो नहि। किएक तँ सालो भरिक पावनि आ ओकर विधि, संग-संग मांगलिक काज उपनयन, बिआह इत्यादि विधि कंठस्थ। कोन गीत कोन अवसरपर गाओल
जाएत, सभ जीभपर राखल। तहिना
पूजाक आराधनासँ लऽ कऽ आरती धरिक।
सभ कुछ रहितौं बाबीक मनमे एकटा कचोट समरथाइयेसँ लगल
रहि गेलनि। ओ ई जे एकटा बेटा भेलाक बाद दोसर सन्ताने नहि भेलनि। अपन इच्छा रहनि जे
एकटा बेटा, एकटा बेटी हुअए।
मुदा बेटा तँ भेलनि बेटी नहि। जे कचोट सभकेँ कहबो करथिन। कहथिन जे सृष्टिक विकास
लेल पुरुष नारी दुनूक जरुरत अछि। नहि तँ विकास रुकि जाएत। ने एकछाहा पुरुषेसँ काज
चलत आ ने एकछाहा नारियेसँ।
भरदुतियाक परात बाबी माछ-मड़ुआ बाड़लनि। काल्हि नहा कऽ
खेतीह। परसू खरना करतीह। खरना दिनले बाबी सतरिया धानक अरबा चाउर सभ साल रखैत छथि।
किएक तँ पनरहे घरक टोलक खरनासँ लऽ कऽ घाटपर हाथ उठबै धरिक काज बाबीएक जिम्मा। मुदा
खरना दिन गज-पट भऽ जाइत छन्हि। किएक तँ कियो मेहीका धानक अरबा चाउर आ गुड़ दैत छन्हि
तँ कियो मोटका धानक अरबा चाउर आ गुड़। अरबा तँ अरबे छी। मोटका-मेहीकाक भेद नहि। तँए
बाबीकेँ खीर रन्हैमे पहपटि भऽ जाइत छन्हि। फुटा-फुटा कऽ केना करतीह। तँए सबहक
अरबा चाउरकेँ खाइले रखि लै छथि आ अपन सतरिया चाउरक खरना करै छथि। खाली खरने नहि
करै छथि, मनमे इहो रहै छन्हि
जे परिवारक हिसाबसँ एत्ते खीर घुमा दिअए जे घरमे चुल्हि नै चढै़।
षष्ठी। आइ सौझुका अर्घ होएत। तड़गरे बाबी सूति उठि कऽ
पावनिक ओरियानमे लगि गेलीह। बहुत चीज भेबो कएल आ बहुत बाकियो अछि। मुदा भरि दिन तँ
ओरिअबैक समए अछि। तइ बीच डेढ़ियापर सँ बाबी, बाबी सुनलनि।
मुदा टाटक अढ़ रहने बोली नहि चीन्हि सकलीह। मनमे भेलनि जे आइ पावनि
छी
तँए कियो किछु पुछैले आएल होएत। ओसारेपर सँ कहलखिन- “के छिअहुँ।
अंगने आउ।”
पथियामे दूटा नारियल, पान छीमी केरा, दूटा टाभ नेबो, दूटा दारीम, दूटा ओल, दूटा अड़ुआ,
दूटा टौकुना, दूटा सजमनि, एक मुट्ठी गाछ लागल हरदी, एक मुट्ठी आदी नेने रहमतक माए आंगन पहुँचि बाबीक आगूमे रखि बाजलि- “बाबी,
अपनो डाली ले आ हिनकोले नेने
एलिएनिहेँ।”
पथियासँ सभ
वस्तु निकालि ओसारपर रखि निङहारि-निङहारि बाबी देखए लगलीह। बच्चेमे रहमत बीमार पड़ल, ओकरे कबुला
माए केने रहथि। तँए पान सालसँ ओहो छठि पावनि करैत। जे बात बाबियोकेँ बुझल। ओना
बाबी अपने आंगनमे भुसबा, ठकुआ
बनबैत। मुदा तेकर दाम रहमतक माए दऽ दन्हि। पथिया लऽ रहमतक माए बिदा हुअए लगली की
बाबी कहलखिन- “कनियाँ, कनी ठाढ़
रहू। रौतुका खरनाक नेवैद्य नेने जाउ।”
घरसँ केरा पातपर खीर आनि रहमतक माएकेँ दऽ देलखिन।
हाथमे नेवैद्य अबिते रहमतक माएक मन खुशीसँ नाचि उठल। बेटाकेँ निरोग जिनगी जीबैक
आशा सेहो भऽ गेलनि। मने-मन दिनकरकेँ गोड़ लागि बिदा भेल। अंगनासँ निकलिते छलि की एक
पाँज कुसियारक टोनी नेने परीछन पहुँचि गेल। एक टोनी बाबीकेँ आ एक टोनी रहमतक
माएकेँ दैत सुरसुराइले निकलि गेल। किएक तँ अंगनेमे सभले टोनी बना नेने छल। बाबीकेँ
कुसियारक टोनी दैत रहमतक माए कहलकनि- “हमरा आइ हाट छी बाबी, तँए कनी देरीसँ घाटपर आएब।”
बाबी- “हम तँ छीहे कनियाँ, तइले तोरा किअए चिन्ता होइ छह। दिनकर-दीनानाथ केकरो
अधलाह करै छथिन जे तोरा करथुन। अपन भरि निअम-निष्ठा रखैक चाही।”
रहमतक माए चलि गेल। बाबी फुटा-फुटा सभ वस्तु रखए
लगलीह। तइ काल दछिनबरिया अंगनामे हल्ला सुनलखिन। ओसारपर सँ उठि डेढ़ियापर ऐली की
सुनलखिन जे खुशिया बेटा केराक घौरसँ एकटा छीमी तोड़ि कऽ खा गेलै तइले माए चारि-पाँच
खोरना मरलकै। बेटाकेँ कनैत देखि खुशिया घरवालीपर बिगड़ए लगल। तेकरे हल्ला। अपने
डेढ़ियापरसँ बाबी कहलखिन- “पावनिक दिन छिऐ। तखन तूँ सभ भोरे-भोर हल्ला करै छह।
दुधमुँहा बच्चा जँ एक छीमी केरा तोड़ि कऽ खाइये गेलै तइले एते हल्ला किअए करै छह।”
बाबीक बात सुनि दुनू बेकती खुशिया तँ चुप भेल मुदा छौड़ा
हिचुकि-हिचुकि कनिते रहल। तही बीच सोनरेवाली आबि बाबीकेँ कहलकनि- “बाबी, नीक की अधला तँ हिनके कहबनि की ने। देखथुन
जे पाइक दुआरे ने छिट्टा भेल ने कोनियाँ।”
सोनरेवालीक बात सुनि बाबी गुम्म भऽ गेलीह। कने काल
गुम्म रहि कहलखिन- “नै पान तँ पानक डंटियोसँ काज चलैत अछि। जेकरा छै ओ सोना-चानीक
कोनियाँमे हाथ उठबैए आ जेकरा नञि छै ओ तँ बाँसेक सुपतीसँ काज चलबैए। तइले मन किअए
ओछ केने छह। सभकेँ की सभ कुछ होइते छै। जेकरा जते विभव होइए ओ ओते लऽ कऽ पावनि करैए।
तँए की दिनकर केकरो कुभेला करै छथिन।”
तइ बीच दीपवाली पाँच बर्खक बेटाकेँ हाथ पकड़ने
घिसिअबैत पहुँचि कहलकनि- “बाबी, देखथुन जे ई छौड़ा तेहेन अगिलह अछि जे हाथीकेँ पटकि देलकै। ई तँ गुण भेल जे
एक्केटा टाँग टुटलै, नै तँ
टुकड़ी-टुकड़ी भऽ जाइत।”
मुस्की दैत बाबी कहलखिन- “देखहक कनियाँ, ई सभ दिखाबटी छिऐ। मनुक्खक मनमे श्रद्धा
हेबाक चाही। ऐ ले बच्चाकेँ किअए दमसबै छहक। छोड़ि दहक।”
सूर्य उगले सभ घाटपर पहुँचि डाली पसारलक। नवयुवती सभ
गीत गाबए लगलीह। हाथ उठौनिहारि पानिमे दुनू हाथ जोड़ि ठाढ़ भेलीह। एक्के तालमे ढोलिया
ढोल बजबए लगल। पोखरिक चारु महार दीपसँ जगमगा गेल। परदेशियो सभ छठि पावनि करए गाम
आएल। एक गोटेकेँ नाच कबुला रहै ओ नाच करबै लगल। ताबे दूटा छौड़ा दारु पीबि फटाका
फोेेड़ए लगल। दुनू बेमत। एक गोटेक फटाकामे कम अवाज भेलै की दोसर पिहकारी मारि देलक।
अपन डुमैत प्रतिष्ठाकेँ जाइत देखि ओ पिहकारी देनिहारक कालर पकड़लक। दुनू अपन-अपन
परदेशिया भाषामे गारि-गरौबलि शुरू केलक। गारि-गरौबलिसँ मारि फँसि गेलै। दुनू
दुनूकेँ खूब मारलक।
दोसर दिन भिनसुरका अर्घ। खूब अन्हरगरे सभ घाटपर
पहुँचल। हाथ उठौनिहारि पानिमे पैसिलीह। चौमुखी दीपसँ सौंसे प्रकाश पसरि गेल।
सूर्योदय होइते दीपक ज्योति मलिन हुअए लगल। हाथ उठै लगल।
बच्चा-बुच्चीक संग रहमतक माए पोखरिक मोहारपर आँचर
नेने दुनू हाथ जोड़ि बाबीपर आँखि गड़ौने। तइ काल मुसबा गिलासमे दूध नेने पहुँचल।
किनछरिमे पैसि एक ठोप, दू ठोप
दूध सभ कोनियाँमे दिअए लगल।
हाथ उठा बाबी पानिसँ निकलि, साड़ी बदलि, छठिक कथा कहए लगलखिन। कथा कहि अंकुरी छीटि पावनिक विसर्जन केलनि।
अखन धरि जे ढोलिया एक तालमे ढोल बजबैत छल ओ समदाउनिक
ताल धेलक। नटुओ समदाउन गाबए लगल।
सभ अपन-अपन कोनियाँ समेटि छिट्टामे रखि, ढोलियाकेँ
एकटा ठकुआ एक छीमी केरा दऽ दऽ बिदा भेल।


c: text/html

text:
पटना : एनटीपीसी बाढ़ क चिमनी स धुआं निकलब शुरू भ गेल। कोयला क पहिल रैक सेहो थर्मल पावर स्टेशन पहुंच गेल अछि। जूनक पहिल सप्ताह मे पावर ट्रांसफार्मर क माध्यम स ग्रिड तक बिजली संचरण क परीक्षण सेहो क लेल जाएत। आब इ तय भ गेल जे 13 नंवबर, 2013 तक बाढ़ नेशनल थर्मल पावर (एनटीपीसी) क पहिल इकाई स उत्पादित बिजली उपलब्ध भ सकत। बिहार कए एहि स 330 मेगावाट बिजली भेटबाक अछि। फिलहाल, तेल स धमन भट्ठी मे ताप आ स्टीम क परीक्षण शुरू क देल गेल अछि ।
एनटीपीसी बाढ़ मे 660 मेगावाट उत्पादन क्षमता क पांचटा इकाइ स्थापित भ रहल अछि। चारित इकाई मे बिजली उत्पादन स लकए संचरण तक क सबटा प्रणाली क परीक्षण प्रक्रियाधीन अछि। हालांकि, अंतिम रूप स बिजली क आपूर्ति नवंबर, 2013 स शुरू हेबाक संभावना अछि। ओकर बाद नौ महीना क भीतर पांचम इकाई जुलाई 2014 मे उत्पादन शुरू करत।
बाढ़ एनटीपीसी क कुल उत्पादन क्षमता 3300 मेगावाट अछि। एहि मे बिहार क हिस्सा मे लगभग 1183 मेगावाट बिजली भेटबाक अछि । चारिम आ पांचम इकाई स 50 फीसदी बिजली बिहार कए भेटत जखनकि यूनिट एक, दू आ तीन मे राज्य क हिस्सेदारी 26.42 फीसद अछि। चारिम आ पांचम इकाई स कुल 660 मेगावाट आ शेष तीन इकाई स 523 मेगावाट आपूर्ति कैल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
नई दिल्ली। केंद्र सरकार आखिरकार बिहार सरकारक बहुत पुरान मांग कए पूरा क देलक। भेट रहल जानकारी के अनुसार केंद्र सरकार बिहारक बरौनी ताप संयंत्र क विकास लेल कोल लिंक द देलक अछि। केंद्र सरकार कोल इंडिया कए कहलक अछि जे जाधरि बिहार अपन आवंटित कोल ब्लाक स कोयलाक उत्पादन नहि करैत अछि ता धरि ओ टैपरिंग लिंकेज क तहत बिहार कए कोयला दैत रहए। बिहार कए आवंटित उरमा पहाड़ीटोला मे अगिला साल कोयला क उत्पादन शुरू हेबाक आसार अछि। हालांकि सही रूप मे उत्पादन तीन साल बाद भ सकत।
केंद्र क एहि फैसला स बिहार बिजली क क्षेत्र मे एकटा पैघ बाधा कए पार क लेलक अछि। ओना एहि संयंत्र लेल बिहार कए कोल ब्लॉक आवंटित अछि, मुदा राज्य सरकार कोल ब्लॉक स कोयलाक उत्पादन मे देरी कए देखैत कोल लिंकेज क मांग करैत रहल अछि। उम्मीद कैल जा सकैत अछि जे केंद्र क एहि फैसलाक बाद बरौनी स बिहार कए रोशन करबाक सपना पूरा भ सकत। ओना किछु लोक एकरा राष्ट्रपति चुनाव मे कांग्रेस प्रत्याशी प्रणब मुखर्जी कए देल गेल समर्थन क असर बता रहल अछि। अगर इ सच अछि त राज्यहित लेल पहिल बेर बिहारक कोनो सरकार केंद्र स एहन सौदाबाजी केलक अछि। ओना एहि प्रकारक सौदाबाजी दक्षिण भारत मे होइत रहल अछि। उत्तर भारत लेल इ नव परंपरा कहल जा सकैत अछि। एकटा दैनिक मे छपल समाचारक अनुसार कोयला मंत्री श्रीप्रकाश जायसवाल कोल इंडिया कए निर्देश देलथि अछि जे ओ बरौनी बिजलीघर क विस्तार क्षमता लेल पर्याप्त मात्रा मे कोयला उपलब्ध कराबै। बरौनी मे 250-250 मेगावाट क दूटा नवका इकाइ लगाउल जा रहल अछि। जायसवाल कोल इंडिया कए फिलहाल ‘टैपरिंग लिंकेज’ क जरिए कोयला देबा लेल कहलथि अछि। टैपरिंग लिंकेज ओ व्यवस्था थिक जाहि मे संबंधित परियोजना कए तत्काल कोयला क आपूर्ति कोल इंडिया मौजूदा कोनो खान स करैत अछि। आगू चलि कए बरौनी ताप बिजलीघर कए झारखंड स्थिति उरमा पहाड़ीटोला कोयला ब्लॉक स कोयला देल जाएत। ओना उरमा पहाड़ीटोला कोल ब्लॉक बिहार आ झारखंड क विभिन्न बिजली परियोजना लेल वर्ष 2007 मे आवंटित कैल गेल छल, मुदा एहि ठाम स एहन धरि उत्पादन नहि शुरू भ सकल अछि।
जायसवाल दैनिक कए कहला अछि जे बिहार कए उरमा पहाड़ीटोला कोयला ब्लॉक स 25.7 करोड़ टन कोयला भेटत। राज्य सरकार एहि ब्लाक स सब साल 70 लाख टन कोयला निकाली सकैत अछि। जखनकि बरौनी कए सालाना 23 लाख टन कोयला क आवश्यकता अछि। एहन मे बिहार झारखंड क संग मिलि कए एहि कोयला ब्लॉक कए विकसित करत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
टाटा सन्स द्वारा टाटा एयरलाइंस केर स्थापना 1932 म' कायल गेल छल। कराची स' बॉम्बे केर पहिलफ्लाइट खुद जेआरडी टाटा उड़ौना छलाह। आजादी स' पहिने 1946 म' टाटा एयरलाइंस सार्वजनिक कंपनी बैन गेल आओर ऐहिक नाम बदैल एयर इंडिया क' देल गेल छल। हवाई जहाज उड़ायब जेआरडी टाटा केर जुनून छलैन्ह। कंपनी केर वेबसाइट के मुताबिक, जहाज उड़ाबईक लेल क्वालिफाई करै बला ओ पहिल भारतीय छलाह। वेबसाइट म' बताओल गेल अछि कि हवाई जहाज उड़ेबाक लाइसेंस हुनका 1929 म' भेटल। भारत म' कमर्शल एविएशन आने बला ओ पहिल व्यक्ति छलाह। 1948 म' ओ एयर इंडिया इंटरनैशनल केर स्थापना केलनि। 1978 धरी ओ एयर इंडिया केर जिम्मेदारी सम्हारलनि।
1953 म' जखन सरकार द्वारा एयर इंडिया केर राष्ट्रीयकरण कायल गेल तखन ओ दुनिया केर श्रेष्ठ एयरलाइंस छल। टाटा क' जखन पता चलल कि तत्कालीन प्रधानमंत्री जवाहर लाल नेहरू एयर इंडिया केर राष्ट्रीयकरण क' देलनि ओहो हुनका बिना बतेने त' हुनका बड़का झटका लागल। ओनाकि टाटा राष्ट्रीयकरण के बाद एयरलाइंस केर चेयरमैनक पद सम्हारलनि। हुनका नेतृत्व म' कंपनी 1977 तक नीका जोका संचालित होयत रहल।1977 म' प्रधानमंत्री मोरारजी देसाई टाटा क' पद सँ हटा देल गेल।
आय एयर इंडिया खराब संचालन आओर नाकामयाब बिजनस करबाक जीबैत - जागैत सबूत बैन गेल अछि। कंपनी पर भारी कर्ज अछि आओर इए कारण अछि कि सरकार ऐहिक निजीकरण करि एहिसँ छुटकारा पाबे चाहैत अछि। नरेंद्र मोदी सरकार 2014 म' सत्ता सम्हारबाक बादे स' करीब 16 हजार करोड़ टाका एयर इंडिया म' लगा चुकल अछि।


text:
दिल्ली। 31 दिसम्बर। प्रधानमंत्री नरेंद्र मोदी कैल्ह शुक्रवार दिन आधार बेस्ड BHIM (भारत इंटरफेस फॉर मनी) ऐप जारी केलन्हि। ई ऐप केंद्र सरकार के पुरनका UPI ऐप आर USSD मोबाइल सर्विस केर एडवांस्ड रूप अछि। बताओल जे रहल अछि कि ई ऐप बिना इंटरनेट के सेहो काज करत।
कैल्ह शुक्रवार दिन दिल्ली के तालकटोरा स्टेडियम म' डिजी धन मेला कार्यक्रम मे प्रधानमंत्री नरेंद्र मोदी एहि ऐप केर लौन्चिंग केर घोषणा केलन्हि। ओ खुद एहि ऐप केर माध्यम से खादी ग्रामोद्योग से खरीदारी सेहो केलन्हि। एहि दौरान ओ कहला कि ई ऐप भविष्य मे प्लास्टिक कार्ड आर पीओएस (प्वाइंट ऑफ सेल) मशीन केर जगह लेत आर डिजिटल इकॉनमी क' बढेबा मे सहयोक करत।
भीम ऐप के उद्घाटनक मौका पर प्रधानमंत्री कहला कि एक दिन एहेन आयत कि पूरा कारोबार एहि पर कायल जे सकत। प्रधानमंत्री कहला कि एहि ऐप केर नाम भारत रत्न डॉक्टर भीमराव आंबेडकर के नाम पर राखल गेल अछि। एहि ऐप के लेल आंगुर केर निशान काफी छैक।


text:
पटना। 02 फरवरी। सरस्वती पूजा केर दौरान बिहारक स्वास्थ्य मंत्री तेजप्रताप यादव जिलेबी छानैत देखार देला। स्वास्थ्य मंत्री तेजप्रताप यादव के ई फोटो सोशल मीडिया पर वायरल भ' रहल अछि। राजद सुप्रीमो लालू प्रसाद यादव के बड़का बेटा आ स्वास्थ्य मंत्री तेजप्रताप यादव कहियो बांसुरी तें कहियो डमरू बजबैत देखार दैत छैथ।
गौरतलब अछि कि 2016 मे जन्माष्टमी के मौक़ा पर भेल प्रोग्राम मे ओ बांसुरी बजबैत नज़र आयल छला। एहीसे पहिने 4 अगस्त क' सेहो तेजप्रताप यादव विधानसभा केर कार्यवाही स्थगित होयबाक बाद विधानसभा केर कैंटीन पहुंच गाजा मिठाई बनबैत नज़र आयल छला।
तेजप्रताप यादव 26 दिसंबर 2015 क' अप्पन अंदाज मे क्रिसमस मनेबाक लेल पैतृक सरकारी आवास से घुड़सवारी करैत अप्पन सरकारी आवास पहुँचल छला। ऐहिक अलावा कैको मौका पर हुनका क्रिकेट खेलैत आर साइकिल केर सवारी करैत देखल गेल छल।


text:
पटना । केंद्र सरकार क योजना क तहत बिहार मे 60टा नव थाना आओर खोलल जा सकैत अछि। पुलिस मुख्यालय जखन नव थाना लेल प्रस्ताव कए अंतिम रूप देलक त इ तथ्य सामने आयल जे बिहार मे मिथिला क्षेत्र आन क्षेत्र क मुकाबला मे काफी असुरक्षित अछि। आधिकारिक तौर पर भेटल जानकारी क अनुसार उत्तर बिहार मे पैघ स्तर पर सिक्योरिटी वैक्यूम अछि। मुजफ्फरपुर जिला मे इ सबस बेसी अछि। एहि आंकडा कए सामने एलाक बाद इ तय अछि जे उत्तर बिहार मे नव थाना क संख्या बेसी होएत। पटना जिला क संबंध मे भेटल जानकारी क अनुसार एहि ठाम केवल दूटा नव थाना खोलबाक प्रस्ताव अछि। पालीगंज क भीतरी इलाका मे दू ठाम एहन चिह्नित भेल अछि जाहि ठाम नव थाना शुरू कैल जा सकैत अछि।
सिक्योरिटी वैक्यूम आखिर होइत कि अछि, एहि सवाल पर पुलिस पदाधिकारी कहला जे सिक्योरिटी वैक्यूम ओ स्थिति अछि जखन कोनो इलाका थाना क परिधि स काफी दूर होइत अछि। समय पर ओहि ठाम पुलिसिंग क सुविधा देबा मे परेशानी होइत अछि। एहन मे केंद्र सरकार क खर्च पर अगिला तीन-चारि साल मे चरणबद्ध तरीका स सिक्यूरिटी वैक्यूम वाला इलाका मे थाना क निर्माण शुरू कैल जाएत। पहिल चरण मे ओहि इलाका कए प्राथमिकता देल जाएत जे सिक्यूरिटी वैक्यूम क लिहाज स बेसी महत्वपूर्ण अछि। एहि थाना क आधारभूत संरचना क सबटा खर्च केंद्र सरकार कए उठेबाक अछि, जखनकि पुलिसकर्मी क तैनाती पर होइवाला राशि राज्य सरकार कए वहन करबाक अछि। गृह विभाग पहिने स चरणबद्ध तरीका स 43 हजार पुलिसकर्मी क नियुक्ति क फैसला कए अपन मंजूरी द चुकल अछि। एहि लेल बिहार मे नव थाना लेल पुलिसकर्मी लेल पद सृजन क कोई समस्या नहि अछि।
जाहि जिला मे नव थाना शुरू करबाक अछि प्रस्ताव : मुजफ्फरपुर, सीतामढ़ी, मधुबनी, शिवहर, सहरसा, सुपौल, मधेपुरा, पूर्णिया, सुपौल, मुंगेर, जमुई, बांका, लखीसराय, मुंगेर, गया, पटना, रोहतास, नवादा व कैमूर।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
थाना क मामला मे सेहो मिथिला क्षेत्र पाछु
पटना । केंद्र सरकार क योजना क तहत बिहार मे 60टा नव थाना आओर खोलल जा सकैत अछि। पुलिस मुख्यालय जखन नव थाना लेल प्रस्ताव कए अंतिम रूप देलक त इ तथ्य सामने आयल जे बिहार मे मिथिला क्षेत्र आन क्षेत्र क मुकाबला मे काफी असुरक्षित अछि। आधिकारिक तौर पर भेटल जानकारी क अनुसार उत्तर बिहार मे पैघ स्तर पर सिक्योरिटी वैक्यूम अछि। मुजफ्फरपुर जिला मे इ सबस बेसी अछि। एहि आंकडा कए सामने एलाक बाद इ तय अछि जे उत्तर बिहार मे नव थाना क संख्या बेसी होएत। पटना जिला क संबंध मे भेटल जानकारी क अनुसार एहि ठाम केवल दूटा नव थाना खोलबाक प्रस्ताव अछि। पालीगंज क भीतरी इलाका मे दू ठाम एहन चिह्नित भेल अछि जाहि ठाम नव थाना शुरू कैल जा सकैत अछि।


text:
नुवाकोट जिला
नुवाकोट जिला नेपालक मानचित्रमे मध्यमाञ्चल विकास क्षेत्रक बागमती अञ्चल अर्न्तगत राजधानी काठमाडौंंसँ उत्तर-पश्चिम दिशामे अवस्थित एक ऐतिहासिक पृष्ठभूमिसँ सज्जित जिला छी ।
विषय सूचीसभ
इतिहास[सम्पादन करी]
भूगोल[सम्पादन करी]
अवस्थिति[सम्पादन करी]
जनसङ्ख्या[सम्पादन करी]
जिलागत निर्वाचन क्षेत्र अन्तर्गत नुवाकोट जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत नुवाकोट जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
केते लग केते
दूर
पछिला
मासक पत्रिकाक अंकमे आभाक कविता ‘केते लग केते दूर’ छपलनि। ओना किछु पढ़निहार
एहनो होइ छथि जे पत्रिका होइ आकि पोथी, शुरूसँ शुरू करैत अन्त करै छथि आ किछु
एहनो होइ छथि जे पढ़ैसँ पहिने पत्रिका-पोथीकेँ उनटा-पुनटा पसिनगरसँ पढ़ब शुरू
करै छथि। रविन्द्रोकेँ सएह भेलनि। पत्रिकाकेँ उनटबिते आभाक कवितापर नजरि गड़ि
गेलनि। पहिने कविताकेँ लड़ी-कड़ीक दृष्टिसँ पढ़लनि। पछाति झड़ीक दृष्टिसँ
पढ़ब विचारि लेला। लड़ी-कड़ीमे केतौ कोनो बेवधान नै बूझि पड़लनि, मुदा
झ़ड़ीमे बौआ गेला। आभा अपन परिवारक वृत्त बनौने छेली जखनि कि आभाक संग जे रविन्द्र
अपन जिनगी बितौने छला, से भाव पकड़ा गेलनि। कविता पढ़ि रविन्द्रक मुहसँ
अनायास निकललनि-
“सचमुच आभा दूर चलि गेली आकि...?”
अन्तिमपारा...................
परिवारक
उलझन तेना उलझि गेल जे रविन्द्र अपन दरमाहापर अपन परिवार ठाढ़ केलनि। गामसँ
हटि, दोसर गाममे। अपन घराड़ी कीनि घर बना रहए लगला। ओना वृत्तिये रविन्द्र शिक्षासँ
जुड़ल रहला, मुदा सृजनक काज ढील पड़ि गेलनि। हृदैमे संवेदना रहितो किछु रचि
नै पबथि, मुदा आभाक सृजन क्रिया आगू बढ़ल, बहुत आगू बढ़ल। अनेको कविता संग्रह आ
एकटा महाकाव्य रचि लेलनि।
पत्रिकाक
कविता ‘केते लग केते दूर’ पढ़ि रविन्द्र मने-मन विस्मित होइत आभाक जिनगी
देखए लगला। बेर-बेर मनमे उठैत रहनि जे जइ आभाकेँ हाथ पकड़ि कहियो पढ़बै-लिखबै
छेलौं, ओ केते दूर चलि गेल।¦१,२५५¦
१४ अप्रैल २०१४


text:
Saturday, September 6, 2014
लाजो (क. शम्भु सौरभ)
लाजो
अजगर सन अथबल आ पहाड़ोसँ नमहर ई करियाही राति आइ ठेलनौं ने ठेलाइत अछि। बिजुरी आ जोगनीक चोरा-नुक्कीक संग झिंगुरक झंझनाहटिक बीच लाजोक करुण-क्रंदनक तिरोहित स्वर-वायुक हिलकोरमे जेना बिला जाइत होन्हि। सुगबा नाकक दुनू कछेर दऽ बहैत आँखिक नोर सुखा कऽ पीपरी जकाँ परि गेलै। ऐ बीच भनसा चारपर सँ एकटा टिटही टिटकारी भरैत दछिन दिस उड़ि गेल।
पोखरिक उतरवारि भिण्डापर पछुआर दिस आएल गामवालीकेँ भयाैन सन लगलनि। ओ चट आँगन दिस घूमि गेली आ गोसाँइ असोराक ओरिआनी लग आबि धड़फड़ा कऽ खसि पड़ली। धब्ब दऽ किछु गिरबाक अवाज सुनि हाथमे टार्च नेने घरसँ लालकाकी बहरेली।
“लाल, मर एना किए! की भेल अहाँकेँ?” कनियाँकेँ उठबैत बजली लालकाकी।
“माँ।”
“हँ-हँ, बाजू ने। किछु देखलिऐहेँ की, एना डेराएल जकाँ किए छी?” कनियाँकेँ भयभीत देखि पुछलनि लालकाकी।
कनियाँ-
“ऐ पोखरिक दछिनवरिया भिण्डापर सँ कोनो मौगीक कानबक अवाज आबि रहल छै। एतेक रातिमे के कनतै। हमरा तँ लागल कोनो डाकिनीक अवाज छिऐ। ओम्हरका भाग तँ भुताहियो छै ने।”
लालकाकी-
“दुर बताहि, अहाँकेँ किछु बेसी डर लगि गेल। ओम्हर एहेन कोनो बात नै छै। ओइ भिण्डापर तँ बैंक बाबूक पोखरा-पाटन मकान छन्हि।”
कनियाँ-
“हिनका हमर बातपर बिसवास नै होइ छन्हि तँ चलथु वारी आ सुनथुन ओइ अवाजकेँ।”
लालकाकीकेँ घिचने-तिरने कनियाँ लऽ गेलखिन। वारीमे स्वर आरोहित होइत दिसा दिस आँगुर बतबैत कहलखिन।
लालकाकी किछुकाल धरि ओइ कानबकेँ अकानैत रहली। तेकर बाद बजली-
“कनियाँ, ई तँ बैंक बाबूक कनियाँ लालपुरवालीक कानब छी। नै जानि, की भेलै। अखनि तँ बिआहक सालो ने लगलै हेन। कनियाँ तँ इन्द्रक परीए सन बुझू। नीक-नकार सिकार, सुन्नरि आ गुणगरि।”
तखने आँगुरसँ कियो सोर पाड़लकनि-
“अहाँ सभ एतए की करै छी। जल्दी आँगन जाउ।”
दुनू सासु-पुतोहु नमहर डेगे आँगन दिस चल गेली।
ताधरि टोल-पड़ोसक सभ जागि गेल छेलै। विषादपूर्ण आभाक संग रातिक अन्तिम पहरक सम्पूर्णाहुति भऽ गेल छल। बैंक बाबूक आँगन आ दलान लोकसँ भरि गेल छेलनि। आँगनसँ दलान धरि गुदुर-गुदुर-फुसुर-फुसुर भऽ रहल छेलै। कियो कहै छेलै-
“आह, बैंक बाबू बड़ नीक लोक छला। भगवानोकेँ केकरो नीक देखल नै जाइ छन्हि। एहेन मेहनतिया आ एहेन बेवहारिक। भरि मुँह केकरोसँ बजबो ने करै छला।”
तैबीच ठोरमे खैनी दैत टुनटुन बाबू बजला-
“भाइ, आइए साँझमे तँ सबहक संग बैसि कऽ भोज खेने छला फेर ई छने-मे-छनाक! महा आश्चर्य।”
“आश्चर्य कोन, कोनो आश्चर्य नै। उढ़ारि कऽ जे अनने छथि एगो डाइनकेँ। गोर चमरी देखि कऽ लोभा गेला। कोनो टेना-मानी भेल हेतनि। पेस देने हेतनि। ओकरा की छै। एक बुलाया तेरह आया। हमर भतीजीसँ कथा लगैत रहै। बुड़हा-बुड़ही आ घरक सभ सदसकेँ हमर भतीजी पसीन रहै मुदा...।”
“बुढ़िया काकी, बड बजै छी। चुप रहू ने।”
बिच्चेमे बात कटैत बजला लूटन पुरहित। आ ओम्हर आँगनमे लाजो-अक्क-बक्क। एकदम बौक। मुहसँ बोल आ आँखिसँ नोर दुनू जेना बिला गेलनि।
ओरियानीसँ ओंगठल एकटक बैंक बाबूक पार्थिव शरीरकेँ देखि रहल छेली। हृदए प्रान्तमे उठल बिहाड़ि हुनक हृदएस्त बुधि-विवेक आ विचारकेँ उधेश-पुधेश कऽ रखि देने छेलनि। हुनका मोनपर लगलनि, ओ कौलेज जइमे दुनू गोटे संग-संग पढ़ै छेली। हुनका मोन पड़ऽ लगलनि ओ काली मन्दिर जैठाम काली माँक समक्ष दुनू गोटे संगे-संग जीऐ-मरैक सप्पत खेने छेली। मुदा आइ सभ बात फूसि। सामनेक सत् गत सभ सत्तकेँ मटियामेट कऽ देने छल। आइ ओ केकरो लेल डाइन छेली तँ केकरो लेल काल रात्रि। केकरो लेल किछु तँ केकरो लेल किछु। विभिन्न अभद्र उपाधिसँ उपालम्भित भऽ लाजो ओत्तै ओरिआनीएमे ओङ्घरा गेली।
सभ सामान जुटा लेल गेल छेलै। बाँसक रथ तैयार छेलै। बैंक बाबूक पार्थिव शरीरकेँ उठा-पुठा असमसान दिस विदा भऽ गेल। आ एमहर टोलक किछु विधवा सभ लाजोकेँ ओरियानीसँ उठा कऽ असोरापर बैसौलखिन। ओहीमे सँ कियो हाँइ-हाँइ सींथ धोइत बजली-
“जो गे अभगली, भरले जुआनीमे चिबा गेलेँ साँएकेँ।”
कियो ओकर हाथकेँ सिलौटपर रखि लोढ़ी लऽ चूड़ी फोरैत बजली-
“गे, खाइए कए छेलौ तँ खइतेँ अपन बाप-भाएकेँ। हमर पोता तोरा की बिगारने छेलौ। डनियाही कहींके!”
अही क्रममे चूड़ीक एकटा टुकड़ी लाजोकेँ पहुँचामे भोंका गेलै। मुदा निस्तेज लाजोक मुहसँ इस तक नै बहराएल। लाजो यथावत् सभ स्वीकारैत रहली। मुदा हुनक सासु हुनक गरदनिपर एक मुक्का मारैत बजली-
“जो गे हरासंखनी, कनी कनबो तँ कर। ऐ इस-इसेबो तँ कर। हमरा बेटाकेँ भरल-जुआनीमे चिबा गेलेँ। रह हमरे जकाँ राँड़।”
गालमे एक ठुनका मारि ओतएसँ उठि कऽ चल गेली।
श्राद्धक भीड़-भाड़क पश्चात् कटाैन आ डेरौन एकान्तसँ लाजो घबरए लगलीह। सासुक ओल सनक बोल आ ननदिक ठुनका आ तैपर ससुर आ भैंसुरक दुत्कार-फटकार। बेसहारा लाजोक आँखिक समक्ष एकदम अन्हारे अन्हार। मुदा लाजो हिमतगरि आ कमासुत छेली। हुनका अपन चरित्र आ आचरणपर पूरा भरोस छेलनि। ओ सासु-ससुर वा परिवारक अन्य सदसक बेवहारसँ कखनो दुखी नै भेली। घरसँ निकालि देला पछाति ओ ओइ काली मन्दिरपर गेली जेतए ओ आ किसुन (बैंक बाबूक) संग-संग जीबा-मरबाक सप्पत नेने छेली। ओ कालीक समक्ष विनय-भावसँ सजले नेत्र एक टंगा दऽ किछु काल धरि ठाढ़ि रहली। तत्पश्चात बैसैक चेष्टामे भेली आकि पाछूसँ कियो टोकारा देलकनि-
“लजवन्ती?”
ओ अकबका कऽ पाछू तकली-
“शालीग्राम?”
हर्ष-विषादक बीच मुहसँ बकार तक नै बहरा सकलनि मुदा हृदैक करूर्णाद्र भाव आँखिसँ मोती बनि झहरए लगलनि। ताधरि शलीग्राम सहटि कऽ आर निकट आबि गेलनि। लाजो हुनक कन्हापर अपन मुड़ी गोंति हिचुकऽ लगली।
शालीग्राम लाजोक पतिक घनिष्ठ मित्र छेलखिन। परिस्थितिक जानकारी भेटलासँ ओ बड़ दुखी भेला। ओ लाजाेकेँ अपन घर लऽ जा किछु ट्यूशन आ एकटा प्राइवेट स्कूलमे नोकरी धड़ा देलखिन। लाजो एकाग्रचित भऽ अपन ड्यूटी करए लगली। हिनक करतब निष्ठासँ संतुष्ट भऽ स्कूलक डायरेक्टर हिनका ओइ स्कूलक प्रिंसिपल बना देलकनि। ऐ बीच लाजो अपन दरमाहाक तीन-चौथाइ भाग अपन सासु-ससुरकेँ पठबैत रहलखिन। शनै: शनै: सासुरक परिवार सहानुभूति हिनका भेटए लगलनि। एक दिन बैंकक भैकेंसी निकललै। ईहो बी.कम. ऑनर्स फस्टक्लास छेली। शालीग्रामक सहयोगसँ हिनका बैंकमे नोकरी भऽ गेलनि। समए बदललै बितलाहा बात सभ नहु-नहु तरऽ लगलै मुदा लाजवन्तीक विचार आ बेवहार यथावत्। अखनो हुनका अपन सासु आ ससुरक प्रति श्रद्धा आ सिनेह ओहिना छन्हि जेना पूर्वमे छेलनि।
यद्यपि ठामो-ठिम ई चर्चाक विषय बनि गेल छेलै जे लाजवन्तीकेँ दोसर बिआह कऽ लेबाक चाहियनि। जिनगी पहाड़ सनक छन्हि। कियो कहथि जे जइ सासुरसँ ओ तिरस्कृत भऽ निकालि देल गेली ओइ सासुरक प्रति एते मोह-ममता उचित नै। मुदा लाजो अपन नैहर आ सासुरक परम्पराक लीकसँ एक मिसियो टस्ससँ मस्स होमए लेल तैयार नै।
समए बीतैत गेलै। बैंक बाबूक हिनक क्रिया-कलाप आ करतब परायणसँ प्रसन्न भऽ हिनकर कुर्सी अपन स्पेशल रूममे लगबा देलखिन। लाजो सेहो प्रसन्न रहए लगली। काम अधिक बढ़ि गेलापर लाजवन्तीकेँ छुट्टीक बादो देर साँझ धरि मेनेजर साहैबक संग काज करए पड़ै छेलनि। कहियोकाल ओ मैनेजर साहैबक संग हुनक डेरापर जा हुनक पत्नीक काम-काजमे सेहो सहायता कऽ दइ छेलखिन। एवम प्रकारेँ मैनेजर साहैब आ लाजो, लाजो आ मैनेजर साहैब, दुनू एक दोसराक प्रति पूर्ण विश्वस्त आ सिनेहिल भऽ चुकल छला। ई बात ऑफिसमे बहुचर्चित भऽ गेल छेलै मुदा कानो-कान, माने-मोन।
एक दिन।
“सुनै छी, कनी घुसकि कऽ एमरे आउ।”
पूजाक दीप लेसैत बजली लक्ष्मी अपन पति मैनेजर साहैबसँ।
“लक्ष्मी जीक आदेश आ हम घुसकी नै, से केना हेतै।”
मुस्कियाइत मैनेजर साहैब घुसकि कऽ पत्नीक देहमे सटैत पुन: बजला-
“आइ मोन बड़ हरियर लगैत अछि, की बात छै?”
“बात की रहतै। मोनमे एकटा बात केतेक दिनसँ फुदकैत अछि, मुदा ठोरपर अबैत-अबैत...।”
“बिला जाइत अछि सएह ने। एहेन कोन बात अछि जेकरा प्रगट करैमे एतेक संकोच।”
बिच्चेमे लोकैत मैनेजर साहैब बजला-
“पुन: बाजू, नि:संकोच बाजू।”
लक्ष्मी-
“हमरा इच्छा अछि जे आब आलोकक बिआह कऽ दियनि। कारण जे ओहो आब इंजीनियरिंग कौलेजक प्रोफेसर भऽ गेला अछि। आ बिआहक योग्य सेहो। हमहूँ आब बरबरि अस्वस्थे रहै छी। जँ लाजो नै रहितथि तँ हम कहिया ने सठि गेल रहितौं।”
मैनेजर साहैब-
“हँ हमरो इच्छा अछि जे आब घरमे सुलक्षण आ सुशील लागलि पुतोहु आबथि। मुदा...।”
लक्ष्मी-
“मुदा की?”
मैनेजर साहैब-
“मुदा यएह जे कोनो नीक कथा आबए तब ने।”
लक्ष्मी-
“कथा तँ...।”
मैनेजर साहैब-
“तँ की नीक कथा आएल अछि। लड़की अहाँ देखने छिऐ।”
लक्ष्मी-
“जँ अहाँ तमसाइ नै तँ बताबी।”
मैनेजर साहैब-
“ऐमे तमसाइक कोन बात।”
लक्ष्मी–
“लड़की तँ अहूँ देखने छिऐ। अहाँक हाथेमे अछि ई कथा।”
मैनेजर साहैब-
“हे, बुझौल जुनि बुझाउ। खेलाउ खुलि कऽ।”
लक्ष्मी-
“लाजो।”
मैनेजर साहैब-
“अहाँ तँ अन्तर्यामी छी यै। हमर मोनक बात...।
कनी रूकि कऽ पुन:-
“हमरो तँ यएह इच्छा छल, मुदा भय छल जे कहीं अहाँ...।”
लक्ष्मी-
“नै-नै, हम की। हम तँ आलोकसँ स्वीकृति आ सहमति दुनू लऽ नेने छी।”
मैनेजर साहैब-
“से तँ ठीक, मुदा...।”
लक्ष्मी-
“मुदा-तुदा किछु नै। अहाँ कहए चाहै छी से बुझलौं। बौआकेँ ओकर विधवा होइक बात मालूम छै। हम सभ बात फरिछा कऽ कहि देने छिऐ। ओकरा ओ कनियाँ बड़ पसिन छै। हम ऊपरका मोने किछु विरोधो करए चाहलिऐ मुदा ऐ धँसल परम्पराकेँ ओ मानैले तैयार नै अछि।”
मैनेजर साहैब-
“लाजो मानथि तखनि ने। ओ वर्तमान परम्परासँ हटि कऽ किछु करैले तैयारी नै होथि। ओना, हमरो ओ जीमे गरि गेल छथि। जहियासँ ओ हमर कार्यालयमे हमर सहयोगी बनि एलीह आ हम चैनक जिनगी जीबए लगलौं। हमरा मोनमे तँ अछि जे जे काल्हि होइ से आइ भऽ जाए। मुदा...।”
लक्ष्मी-
“एकटा बात करू ने। शालीग्राम बाबूकेँ फोन कऽ बजबियनु ने। हुनक बात लाजो नै टारथिन्ह। हमरा बिसवास अछि।”
मैनेजर साहैब-
“अच्छा ठीक अछि।”
कहि घरसँ चल गेला।
वएह काली मन्दिरक परिसर जेतए कहियो लाजो आ किसन संग-संग जीऐ-मरैक सप्पत नेने छला। आइ फेर एकबेर विवाह-मण्डपक रूपे सुसज्जित भऽ सुशोभित भऽ रहल अछि। लाजोक नैहर आ सासुर दुनू पक्ष लड़कीक दोसर बिआहक विरोधमे अपन अरियल रूख अपनौने छथि। परम्पराक विरूद्ध आचरण करब अपन बाप-पुरखाक अपमान बुझै छथि, प्रतिष्ठा बुझै छथि। शालीग्राम बाबूसँ नै रहि भेलनि ओ गरजैत बजला-
“अँए यौ, जहिया ऐ निर्दोष अवला विधवाकेँ मारि-पीट कऽ घरसँ निकालि देने रहिऐ, केतए रहए अहाँ सबहक प्रतिष्ठा। आइ जँ कियो हिनका पत्नीक रूपमे स्वीकार कऽ हिनक पुनर्जीवन देबए चाहै छन्हि तँ एकरा अहाँ सभ अपन प्रतिष्ठाक विषय बनौने छी। धिक्कार ओइ परम्पराकेँ अछि जे असमैमे भेल विधवाकेँ अपन जर्जर शिशकीक सिक्करिमे बान्हि कऽ रखैत अछि आ ओकरा कुहरि-कुहरि कऽ जीबऽ लेल विवश करैत अछि। आउ तोड़ू ओइ परम्पराकेँ आ कालीकेँ साक्षी मानि सभ कियो दियौन्ह असिरवाद ऐ बर-बधूकेँ।”
तखने केम्हरोसँ वसन्ती पूर्वा सिहकल आ हर्षोन्मुख भऽ गीत-नादक संग पुनर्विवाह सम्पन्न भेल।
शम्भु सौरभ
पिताक नाओं- चिरंजीव लाल दास
गाम- भरवाड़ा
जिला- दरभंगा।
सम्प्रति-
गाम- बैका, पोस्ट- बैका-विष्णुपुर, भाया- घोघरडीहा,
जिला- मधुबनी।
Subscribe to: Post Comments (Atom)


text:
अपभ्रंश जखन समापनपर छल तखन मोटामोटी एगारहमसँ चौदहम शताब्दी धरि “अवहट्ठ” साहित्यिक भाषाक रूपमे उपस्थित रहल। मैथिलीसँ एकर निकटताक कारण एकरा “मैथिल अपभ्रंश” सेहो कहल गेल आ ई अपभ्रंशक प्रकारक रूपमे सेहो मर्यादित रहल।
विद्यापतिक स्वयं कीर्तिलता आ कीर्तिपताकाक भाषाकेँ अवहट्ठ कहै छथि मुदा ताहूसँ पूर्व एहि शब्दक प्रयोग भाषाक सन्दर्भमे पहराज केने छथि “पाउअकोस”मे। अद्दहमाण अपन कृति संदेशरासकमे आ वंशीधर प्राकृत पंगलम् क टीकामे अवहट्ठक भाषाक रूपमे उलीख कएने छथि। ज्योतिरीश्वर वर्णरत्नाकरमे लिखै छथि- “पुनु कइसन भाट- संस्कृत, पराकृत, अबहठ, पैशाची, सौरसेनी, मागधी छहु भाषाक तत्वज्ञ”। अपभ्रंश परवर्ती कालमे पूर्वी भारतमे अवहट्ठक रूप लेलक। मैथिलीक विशेषता जाहिमे एकर सभ शब्दक स्वरांत होएब, क्रियारोपाक जटिल होएब (मुदा ताहिमे लैंगिक भेद नहि होएब), सर्वनामक सम्बन्ध कारक रूप आदिक रूपरेखा अवहट्ठमे दृष्टिगोचर होएब शुरू भऽ गेल छल। खास कऽ विद्यापतिक अवहट्ठमे मैथिली वर्तनीक इकार, ओकार, आ अनुनासिकक बदलामे “कचटतप”वर्गक पाँचम अनुनासिक वर्णक प्रयोग देखबामे अबैत अछि मुदा हुनकर अवहट्ठ भाषामे कखनो काल बुझाइत अछि जे ई भाषा खाँटी मैथिली अछि तँ कखनो एहिमे प्राकृत, फारसी, गुजराती-सौराष्ट्री अवधी आ कोशली भाषाक शब्दावलीक बेशी प्रयोग भेटैत अछि। आ सैह कारण रहल होएत जे हुनकर अवहट्ठ सर्वदेशीय (राजशेखर कहै छथि “विश्व-कुतुहली”) बनि सकल। एकर दूटा देवनागरी पाण्डुलिपि दू ठामसँ- गुजरातक स्तम्भतीर्थमे आ उत्तर प्रदेशक फतेहपुर जिलाक असनी गाममे भेटल आ एकटा मिथिलाक्षरक पाण्डुलिपि नेपालसँ भेटल। ऐतिहासिक आधारपर भाषाक पारिवारिक वर्गीकरणमे अवहट्ठ (अवहट्ठ) केँ “मैथिल अपभ्रंश” ताहि कारणसँ कहल जाइत अछि आ मागधी प्राकृतसँ सेहो एकर विकास दृष्टिगोचर होइत अछि। मैथिलीक स्थान मोटा-मोटी संस्कृत, पाली, प्राकृत, अपभ्रंश आ अवहट्ठक ऐतिहासिक क्रममे अबैत अछि। अवहट्ठ मैथिलीसँ लग रहितो शौरसेनी प्राकृत-अपभ्रंशसँ सेहो लग अछि, मुदा देशी शब्दक प्रयोगसँ एहिमे अपभ्रंशसँ बहुत रास व्याकरणिक परिवर्तन देखा पड़ैत अछि। विद्यापतिक “कीर्तिलता” अवहट्ठमे अछि, मुदा “चर्या गीत” आ “वर्ण रत्नाकर” कीर्तिलतासँ पूर्ववर्ती होएबाक बादो पुरान मैथिली अछि आ अवहट्ठसँ सेहो लग अछि। दामोदर पंडितक “उक्ति व्यक्ति प्रकरण” सेहो कीर्तिलतासँ पूर्ववर्ती अछि मुदा पुरान अवधी आ पुरान कोशलीक प्रतिमान प्रस्तुत करैत अछि आ अवहट्ठसँ लग अछि। संगे ईहो सत्य जे कीर्तिलता आ कीर्तिपताकामे विद्यापति अवहट्ठक कतेको प्रकारसँ प्रयोग करै छथि। पहिने तँ ई अपभ्रंशक पर्यायक रूपमे प्रयुक्त होइत छल मुदा जेना जेना अपभ्रंशक विशेषताकेँ ई छोड़ैत गेल आ आधुनिक भारतीय भाषाक व्याकरणिक विशेषताक, खास कऽ मैथिलीक व्याकरणिक विशेषताक आधार बनऽ लागल तखन ई अपभ्रंशसँ पृथक् अवहट्ठक रूप लेलक। एकर प्रमुख व्याकरणिक विशेषता अछि- स्वर संयोग, क्षतिपूर्तिक लेल दीर्घीकरण, व्यंजनक अपन खास विशेषता, रूपक विचार ( लिंग-वचन), निर्विभक्तिक प्रयोग, कारक-परसर्ग, कारक विभक्ति, सर्वनाम, विशेषण, सार्वनामिक विशेषण, क्रिया, कृदन्त, आज्ञार्थक, पूर्वकालिक, संयुक्त क्रिया, क्रिया विशेषण, शब्दावलीक विशेषता, पूर्व स्वरपर स्वराघात, स्वर सानुनासिकतामे परिवर्तन, अकारण सानुनासिकताक प्रवृत्ति, एक संग अनेक स्वरक प्रयोग, अक्षर लोप, परसर्गक स्थानपर मूल शब्द, सर्वनामक प्रचुरता, क्रियापदक विकास आ वाक्य रचना।
अवहट्ठ भाषामे जैन धर्मसँ सम्बन्धित रचना ढेर रास अछि आ ओहिमे शौरसेनीक प्रभाव अछि।अवहट्ठक मुख्य क्षेत्र छल मान्यखेत, गुजरात, बंगाल आ मिथिला। जैन धर्मसँ सम्बन्धित लोक मुख्य रूपसँ मान्यखेतमे रहथि। “वज्जालग्ग” श्वेताम्बर मुनि जयवल्लभ द्वारा संकलित सुभाषितक संग्रह छथिजाहिमे अवहट्ठक प्रभाव दृष्टिगोचर होइत अछि।शालिभद्र सूरीक “भरतेश्वर बाहुवली रास”, एकटा दोसर शालिभद्र सूरीक “पंच पाण्डव चरित”, स्थूलिभद्र रास, जयशेखर सूरीक “नेमिनाथ फागु”, सकलकीर्तिक “सोलह कारण रास”क अतिरिक्त मौखिक काव्य जेना बैद्ध सिद्ध साहित्य, डाक, धर्ममंगल काव्य, शून्यपुराण, माणिकचन्द्र राजार गान, लोरिकाइन जनक मध्य आएल। अवहट्ठक बाद ब्रजबुली द्वारा राय रमानन्द, शंकरदेव आ चैतन्यदव लोकभाषाक माध्यमसँ जन धरि पहुँचलाह। अवहट्ठक प्रभाव ब्रजबुली आ मैथिलीपर पड़ल। द्वारा बारहम शताब्दीक डाकार्णव नेपालमे रचित अछि जकर लिपि मिथिलाक्षर आ भाषा अवहट्ठ अछि। मिथिलामे कर्णाट आ ओइनवार राजवंशक कालमे अवहट्ठमे रचना कएल गेल।सिद्ध साहित्य, बौद्धक दोहाकोश-चर्यागीत आ ज्योतिरीश्वरक वर्णरत्नाकरमे अवहट्ठक प्रयोग प्रारम्भ भऽ गेल छल। मुनिराम सिंहक पाहुड दोहा आ बौद्ध धर्मक वज्रयानक ग्रन्थमे सेहो अवहट्ठक रूप देखबामे अबैत अछि। दामोदर पंडितक उक्तिव्यक्तिप्रकरण अवहट्ठमे रचित अछि, ई संस्कृत सिखेबाक ग्रन्थ अछि। बारहम शताब्दीक पूर्वार्धमे उद्दहभाण “संदेश रासय”क रचना कएलन्हि, रचयिता स्वयं एहि ग्रन्थक भाषाकेँ अवहट्ठ कहै छथि। प्राकृत् पैंगलम् -जे छन्दशास्त्रक संकलन अछि आ जकर संकलनकर्ताक नाम अज्ञात अछि- क टीकाकार सेहो एहि ग्रन्थक भाषाकेँ अवहट्ठ कहि सम्बोधित कएने छथि। विद्यापतिक कीर्तिलता आ कीर्तिपताका सेहो अवहट्ठमे रचित भेल।
अवहट्ठक अपभ्रंशसँ व्याकरणिक भिन्नता आ मैथिलीसँ सन्निकटता: दीर्घ मिश्र स्वर अछि- ए ऐ ओ औ; पाणिनिसँपूर्वक आचार्य एकरा सन्ध्यक्षर कहैत छलाह। संस्कृतक ऐ, औ क्रमसँ अइ, अउ ध्वनि बनि गेल आ ओहिसँ किछु आर स्वर बहार भेल। संस्कृतक बादबला भाषा खास कऽ मध्यकालिक भाषामे लगातार दू वा तीन स्वरक प्रयोगसँ ध्वनि आ लेखन दुनूमे विचित्रता आएल। आधुनिक भाषाक लेल आवश्यक छल जे पुनः व्यंजनक बेशी प्रयोग कऽ, तत्समक बेशी प्रयोग कऽ पूर्वस्थिति आनल जाए, जाहिसँ उच्चारण आ लेखन सरल भऽ सकए। क्रियाक अन्तमे आ आन पदक सभ स्थानमे स्वरकेँ संयुक्त करब प्रारम्भ भेल। एहिमे “ऐ” आ “औ” अवहट्ठक विशेषाता रूपमे परिगणित भेल। जेना टुट्टै=टूटै, गुण्णइ=गुणै, पइ=पै, रहइ=रहै, करउ=करौ, चअउर=चौरा, दुण्णउ=दूणौ, तउ=तौ, आअउ=आऔ।
ऋ एहि तीन रूपमे ध्वनित होमए लागल। र्+अ, र्+इ , र्+उ आ मध्य रूप माने रि (र्+इ) एहि रूपमे स्थिर होमए लागल। जेना अमृत= अमिअ एहिमे मृ=मि भऽ गेल अछि।
स्वरमे किछु आर परिवर्तन भेल। शब्द प्रारम्भक स्वरक दीर्घ होएब स्वाभाविक लगैत अछि, जेना आँचल=आँचर। स्त्रीलिंगमे अन्तिम आ लुप्त होमए लागल जेना भिक्षा=भीख। स्वरक बहुलताबला शब्दमे सन्धि आ लुप्तीकरण बढ़ल, जेना धरित्री=धरती, उपआस=उपास।
अपभ्रंशक अंधआर=अंधार (संधि) बनि गेल।
कज्ज=काज बनि गेल (दीर्घ) अंचल=आँचर (अनुनासिक)
व्यंजन ओहिना रहल मुदा ण कम आ ञ बेशी प्रयोगमे आबए लागल आ ड़, ढ़ ई दुनू नव व्यंजन आएल। क्ष=क्+ष बदलि कऽ ष्ख होमए लागल। न आ ल मे सेहो पर्याय बनल जेना नहिअ=लहिअ आइ काल्हि सेहो मैथिलीमे लोर आ नोर दुनू बाजल जाइत अछि।
उ सँ अन्त होमएबला संज्ञा रहल मुदा अ, आ, इ, ई, ऊ, ऐ ,ओ सेहो संज्ञाक अन्तमे आबए लागल। न्हि अन्तिममे लगा कऽ बहुवचन बनेबाक प्रवृत्ति बढ़ल, जेना युवराजन्हि। द्विवचन खतम भऽ गेल आ तकर बदला बहुवचनक प्रयोग भेल आ ताहि लेल सव्वउं (सभ)क प्रयोग प्रारम्भ भेल।
लिंगसँ विशेषणक रूप परिवर्तन आ लुप्तविभक्ति-निर्विभक्तिक प्रयोग बेशी होमए लागल। विशेषणक रूप परिवर्तित भेल। जेना अइस, एत्ते, कतहु, पहिल, चारु।
कारकक विभक्तिक संग सन, सउं, क, माझ, केर, लागि आदिक प्रयोग होमए लागल।
पश्चिमी अवहट्ठमे विभक्तिक प्रयोग घटल मुदा पूर्वी अवहट्ठमे ए, हि विभक्तिसँ ढेर रास काज लेल गेल।
सर्वनाम कर्ता लेल हौ, तोञ, सो आ संबंध लेल मोञ, तुम्ह, तिसु प्रयुक्त होमए लागल।
फेर ज्ञ अछि ज् आ ञ क संयुक्त मुदा गलत उच्चारण होइत अछि- ग्य। ओहिना क्ष अछि क् आ ष क संयुक्त मुदा उच्चारण होइत अछि छ। फेर श् आ र क संयुक्त अछि श्र ( जेना श्रमिक)आ स् आ र क संयुक्त अछि स्र (जेनामिस्र)। त्र भेल त+र ।
फेर केँ / सँ / पर पूर्व अक्षरसँ सटा कऽ लिखू मुदा तँ/ के/ कऽ हटा कऽ। एहिमे सँ मे पहिल सटा कऽ लिखू आ बादबला हटा कऽ। अंकक बाद टा लिखू सटा कऽ मुदा अन्य ठाम टा लिखू हटा कऽ– जेना छहटा मुदा सभ टा। फेर ६अ म सातम लिखू- छठम सातम नहि। घरबलामे बला मुदा घरवालीमे वाली प्रयुक्त करू।
रहए- रहै मुदा सकैए (उच्चारण सकै-ए)।
मुदा कखनो काल रहए आ रहै मे अर्थ भिन्नता सेहो, जेना से कम्मो जगहमे पार्किंग करबाक अभ्यास रहै ओकरा। पुछलापर पता लागल जे ढुनढुन नाम्ना ई ड्राइवर कनाट प्लेसक पार्किंगमे काज करैत रहए।
क (जेना रामक) –रामक आ संगे (उच्चारण राम के /राम कऽ सेहो)
सँ- सऽ
चन्द्रबिन्दु आ अनुस्वार- अनुस्वारमे कंठ धरिक प्रयोग होइत अछि मुदा चन्द्रबिन्दुमे नहि। चन्द्रबिन्दुमे कनेक एकारक सेहो उच्चारण होइत अछि- जेना रामसँ- (उच्चारण राम सऽ)रामकेँ- (उच्चारण राम कऽ/ राम के सेहो)।
केँ जेना रामकेँ भेल हिन्दीक को (राम को)- राम को= रामकेँ
क जेना रामक भेल हिन्दीक का ( राम का) राम का= रामक
कऽ जेना जा कऽ भेल हिन्दीक कर ( जा कर) जा कर= जा कऽ
त्त्व क बदलामे त्व जेना महत्वपूर्ण (महत्त्वपूर्ण नहि) जतए अर्थ बदलि जाए ओतहि मात्र तीन अक्षरक संयुक्ताक्षरक प्रयोग उचित। सम्पति- उच्चारण स म्प इ त (सम्पत्ति नहि- कारण सही उच्चारण आसानीसँ सम्भव नहि)। मुदा सर्वोत्तम (सर्वोतम नहि)।
मे केँ सँ पर (शब्दसँ सटा कऽ) तँ कऽ धऽ दऽ (शब्दसँ हटा कऽ) मुदा दूटा वा बेशी विभक्ति संग रहलापर पहिल विभक्ति टाकेँ सटाऊ।
एकटा दूटा (मुदा कैक टा)
बिकारीक प्रयोग शब्दक अन्तमे, बीचमे अनावश्यक रूपेँ नहि। आकारान्त आ अन्तमे अ क बाद बिकारीक प्रयोग नहि (जेना दिअ, आ )
अपोस्ट्रोफीक प्रयोग बिकारी (ऽ -संस्कृतमे एकरा अवग्रह आ बांग्लामे जफला कहल जाइत अछि) क बदलामे करब अनुचित आ मात्र फॉन्टक तकनीकी न्यूनताक परिचायक)- ओना बिकारीक संस्कृत रूप ऽ अवग्रह कहल जाइत अछि आ वर्तनी आ उच्चारण दुनू ठाम एकर लोप रहैत अछि/ रहि सकैत अछि (उच्चारणमे लोप रहिते अछि)। मुदा अपोस्ट्रोफी सेहो अंग्रेजीमे पसेसिव केसमे होइत अछि आ फ्रेंचमे शब्दमे जतए एकर प्रयोग होइत अछि जेना raison d’etre एतए सेहो एकर उच्चारण रैजौन डेटर होइत अछि, माने अपोस्ट्रॉफी अवकाश नहि दैत अछि वरन जोड़ैत अछि, से एकर प्रयोग बिकारीक बदला देनाइ तकनीकी रूपेँ सेहो अनुचित)।
१.पञ्चमाक्षर आ अनुस्वार: पञ्चमाक्षरान्तर्गत ङ, ञ, ण, न एवं म अबैत अछि। संस्कृत भाषाक अनुसार शब्दक अन्तमे जाहि वर्गक अक्षर रहैत अछि ओही वर्गक पञ्चमाक्षर अबैत अछि। जेना-
अङ्क (क वर्गक रहबाक कारणे अन्तमे ङ् आएल अछि।)
पञ्च (च वर्गक रहबाक कारणे अन्तमे ञ् आएल अछि।)
खण्ड (ट वर्गक रहबाक कारणे अन्तमे ण् आएल अछि।)
सन्धि (त वर्गक रहबाक कारणे अन्तमे न् आएल अछि।)
खम्भ (प वर्गक रहबाक कारणे अन्तमे म् आएल अछि।)
उपर्युक्त बात मैथिलीमे कम देखल जाइत अछि। पञ्चमाक्षरक बदलामे अधिकांश जगहपर अनुस्वारक प्रयोग देखल जाइछ। जेना- अंक, पंच, खंड, संधि, खंभ आदि। व्याकरणविद पण्डित गोविन्द झाक कहब छनि जे कवर्ग, चवर्ग आ टवर्गसँ पूर्व अनुस्वार लिखल जाए तथा तवर्ग आ पवर्गसँ पूर्व पञ्चमाक्षरे लिखल जाए। जेना- अंक, चंचल, अंडा, अन्त तथा कम्पन। मुदा हिन्दीक निकट रहल आधुनिक लेखक एहि बातकेँ नहि मानैत छथि। ओ लोकनि अन्त आ कम्पनक जगहपर सेहो अंत आ कंपन लिखैत देखल जाइत छथि।
नवीन पद्धति किछु सुविधाजनक अवश्य छैक। किएक तँ एहिमे समय आ स्थानक बचत होइत छैक। मुदा कतोक बेर हस्तलेखन वा मुद्रणमे अनुस्वारक छोट सन बिन्दु स्पष्ट नहि भेलासँ अर्थक अनर्थ होइत सेहो देखल जाइत अछि। अनुस्वारक प्रयोगमे उच्चारण-दोषक सम्भावना सेहो ततबए देखल जाइत अछि। एतदर्थ कसँ लऽ कऽ पवर्ग धरि पञ्चमाक्षरेक प्रयोग करब उचित अछि। यसँ लऽ कऽ ज्ञ धरिक अक्षरक सङ्ग अनुस्वारक प्रयोग करबामे कतहु कोनो विवाद नहि देखल जाइछ।
२.ढ आ ढ़ : ढ़क उच्चारण “र् ह”जकाँ होइत अछि। अतः जतऽ “र् ह”क उच्चारण हो ओतऽ मात्र ढ़ लिखल जाए। आन ठाम खाली ढ लिखल जएबाक चाही। जेना-
अपूर्ण रूप : छनि, कहलनि, कहलौँ, गेलऽ, नइ, नञि, नै।
९.ध्वनि स्थानान्तरण : कोनो-कोनो स्वर-ध्वनि अपना जगहसँ हटि कऽ दोसर ठाम चलि जाइत अछि। खास कऽ ह्रस्व इ आ उक सम्बन्धमे ई बात लागू होइत अछि। मैथिलीकरण भऽ गेल शब्दक मध्य वा अन्तमे जँ ह्रस्व इ वा उ आबए तँ ओकर ध्वनि स्थानान्तरित भऽ एक अक्षर आगाँ आबि जाइत अछि। जेना- शनि (शइन), पानि (पाइन), दालि ( दाइल), माटि (माइट), काछु (काउछ), मासु (माउस) आदि। मुदा तत्सम शब्द सभमे ई निअम लागू नहि होइत अछि। जेना- रश्मिकेँ रइश्म आ सुधांशुकेँ सुधाउंस नहि कहल जा सकैत अछि।
१०.हलन्त(्)क प्रयोग : मैथिली भाषामे सामान्यतया हलन्त (्)क आवश्यकता नहि होइत अछि। कारण जे शब्दक अन्तमे अ उच्चारण नहि होइत अछि। मुदा संस्कृत भाषासँ जहिनाक तहिना मैथिलीमे आएल (तत्सम) शब्द सभमे हलन्त प्रयोग कएल जाइत अछि।
११. जे शब्द मैथिली-साहित्यक प्राचीन कालसँ आइ धरि जाहि वर्त्तनीमे प्रचलित अछि, से सामान्यतः ताहि वर्त्तनीमे लिखल जाइत अछि- उदाहरणार्थ-
२६. अनुनासिककेँ चन्द्रबिन्दु द्वारा व्यक्त कयल जाइत अछि। परंतु मुद्रणक सुविधार्थ हि समान जटिल मात्रापर अनुस्वारक प्रयोग चन्द्रबिन्दुक बदला कयल जा सकैत अछि। यथा- हिँ केर बदला हिं।
२७. पूर्ण विराम पासीसँ ( । ) सूचित कयल जाइत अछि।
२८. समस्त पद सटा कऽ लिखल जाइत अछि, वा हाइफेनसँ जोड़ि कऽ ,हटा कऽ नहि।
२९. लिअ तथा दिअ शब्दमे बिकारी -संस्कृतमे एकरा अवग्रह आ बांग्लामे जफला कहल जाइत अछि- (ऽ) नहि लगाओल जाइत अछि।
३०. अंक देवनागरी रूपमे राखल जाइत अछि।
३१.किछु ध्वनिक लेल नवीन चिन्ह बनबाओल जएबाक चाही। जा ई नहि बनल अछि ताबत एहि दुनू ध्वनिक बदला पूर्ववत् अय/ आय/ अए/ आए/ आओ/ अओ लिखल जाइत अछि। आकि ऎ वा ऒ सँ व्यक्त कएल जाइत अछि।
मैथिली व्याकरणक विशेषता:मैथिलीक विकास बौद्ध सिद्ध आचार्य, फेर कर्णाट आ ओइनवार राजवंश, मल्ल राजवंश आ मध्यकालक मैथिली आ आधुनिक मैथिलीक तथाकथित मानक आ पूब, पच्छिम, उत्तर, दक्षिण भिन्नताक अनुसार परिवर्तित होइत रहल अछि आ मैथिली व्याकरण एहि सभ विशेषताकेँ संग लऽ कऽ चलैत अछि।
मैथिलीमे सभ शब्द स्वरांत, अ वृत्ताकार, ए, य, ऐ, यै, ओ, औ ई सभ स्पष्ट उच्चरित होइत अछि। सम्बन्ध कारक लेल सँ, क, केर (बेशी पद्यमे प्रयुक्त) प्रयुक्त होइत अछि। संज्ञा रूप कम-सरल (एकवचनसँ बहुवचन करबा लेल सभ आदि जोड़ि दियौ) मुदा क्रिया-धातुरूप बेशी होइत अछि। आदर आ अनादरपूर्ण प्रयोगमे क्रियापदमे परिवर्तन होइत अछि। मैथिलीमे क्रियाक रूप कर्ता आ वाक्यक दोसर संज्ञा, सर्वनाम (कर्तासँ सम्बद्ध) द्वारा निर्धारित होइत अछि। मैथिलीमे क्रिया पुरुष-भेदक अनुरूप बदलैत अछि। मैथिलीमे ब द्वारा भविष्यत् कालक अलाबे क्रियार्थी संज्ञा सेहो बनाओल जाइत अछि। ल प्रयुक्त कए कृदन्त कहल, गेल मे परिवर्तन मैथिलीक विशिष्टता अछि।
मैथिलीमे शब्दक भिन्न-भिन्न वर्णपर बलाघात होइत अछि। मैथिलीमे कारक विभक्तिसँ ओना तँ तिर्यक रूप नहि देखबामे अबैत अछि, जेना गामक, मुदा सम्बन्ध कारकमे ई अपवाद अछि, जेना साँझ-साँझुक। क्रियार्थ संज्ञा रूपमे सेहो तिर्यक रूप होइत अछि।
संज्ञा:कोनो वस्तुक नाममे लघु, गुरु आ गुरुतर ई तीन रूप होइत अछि- मनोज्, मनोज, मनोजबा।
लिंग:लिंगरूप सरल अछि। निर्जीवक लिंग पुल्लिंग भऽ गेल अछि। संज्ञामे लिंगसँ शब्दक रूप परिवर्तन नहि होइत अछि मुदा विशेषण आ क्रियामे होइत अछि।
वचन:संज्ञामे वचनक भिन्नतासँ परिवर्तन नहि होइत अछि। लोकनि, रास आदि शब्द जोड़ि कऽ तकर बोध कराओल जाइत अछि। “हम” एकवचन अछि आ “हमसभ” बहुवचन।
विशेषण:एहिमे आदर आ लिंगक अनुसार परिवर्तन होइत अछि।सिलेबी, गोल, चर्की ई गाए-बड़द लेल प्रयुक्त होइत अछि आ विशेषणसँ प्राणिक बोध भऽ जाइत अछि। पढ़ल (पुल्लिंग) आ पढ़लि (स्त्रीलिंग), मझिला छौड़ा-माँझिल भाइ(आदर)।
क्रिया: वचन भेद मैथिली क्रियामे नहि होइत अछि।पुरुषक अनुसार क्रियामे भेद अबैत अछि। आदर प्रदर्शनमे सेहो क्रियारूप बदलैत अछि।तिङन्त मे लिंगभेद नहि होइत अछि मुदा कृदन्तमे लिंगक अनुसार क्रियापद बदलि जाइत अछि। क्रिया कारकक अनुसार बदलैत अछि। एहि प्रकारसँ क्रिया देखि कऽ मात्र ई पता लागत जे कर्ता आदरणीय अछि वा नहि, क्रियाक कर्म कोन पुरुषमे अछि आ आदरणीय अछि वा नहि। क्रियाग चारि रूप जेना स्वयं मरब (मरैत अछि), मारब (मारैत अछि), दोसरासँ मरबाएब (मरबैत अछि) आ कर्मवाचानुसार ककरो कहि कऽ मरबाएब (मरबबैत अछि)- होइत अछि।
धातुरूप- मैथिलीमे लगभग १२२५ धातुरूप दीनबन्धु झा संकलित कएने छथि जे पाणिनीक २००० धातुसँ कनिये कम अछि। आ यैह १२२५ टा धातु मैथिली भाषाक स्वतंत्र अस्तित्वकेँ असगरे बनओने रखबा लेल पर्याप्त अछि। किछु उदाहरण:
बाल्मीकि द्वारा सुन्दरकाण्डमे मानुषिमिह संस्कृताम्- संस्कृत आ मानुषी दुनू भाषाक ज्ञान हनुमानजीसँ कहबाओल गेल अछि। ज्योतिरीश्वर वर्णरत्नाकरमे लिखै छथि- “पुनु कइसन भाट- संस्कृत, पराकृत, अबहठ, पैशाची, सौरसेनी, मागधी छहु भाषाक तत्वज्ञ” संगहि ज्योतिरीश्वर द्वारा सात “उपभाषक” चर्च भेल अछि। प्राकृतक कैकटा प्रकार छल। ओहिमे मागधी प्राकृत मैथिली आ अन्य पूर्वी भारतक भाषाक विकासमे योगदान देलक। अर्धमागधीमे जैन धर्मग्रन्थ आ पालीमे बौद्ध धर्मग्रन्थ लिखल गेल। कालिदासक संस्कृत नाटकमे संस्कृतक अतिरिक्त अपभ्रंशक प्रयोग गएर अभिजात्य वर्गक लेल प्रयुक्त भेल तँ चर्यापदक भाषा सेहो मागधी मिश्रित अपभ्रंश छल। मैथिली सहित आन आधुनिक भारतीय आर्यभाषा दोसर प्राकृतसँ विकसित भेल सेहो देखि पड़ैत अछि। अपभ्रंश परवर्ती कालमे पूर्वी भारतमे अवहट्ठक रूप लेलक। मैथिलीक विशेषता जाहिमे एकर सभ शब्दक स्वरांत होएब, क्रियारूपक जटिल होएब (मुदा ताहिमे लैंगिक भेद नहि होएब), सर्वनामक सम्बन्ध कारक रूप आदिक रूपरेखा अवहट्ठमे दृष्टिगोचर होएब शुरू भऽ गेल छल।


text:
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
आखिर पंजाब स बिहार पहुंचल ‘हीरो’
बिहटा मे उत्पादन संयंत्र क राखल गेल नींव
कंपनी क तेसर, जखनकि पंजाब स बाहर पहिल उत्पादन केन्द्र
लगभग 50 करोड़ क होएत निवेश
दू स ढाई हजार लोक कए भेटत रोजगार
सालाना 10 लाख साइकिल उत्पादन क क्षमता
7 एकड़ मे स्थापित होएत संयंत्र
पटना : बिहार क लोहा, बिहार क मजदूर आ बिहारक बाजार रहैत पंजाब स साइकिल आयात करबाक दुख खत्म भ गेल। बिहार मे बदलैत औद्योगिक माहौल कए देखैत देशक उद्योगपति आब बिहार मे अपन संयंत्र लगेबा लेल आगू आबि रहल छथि। एकर ताजा उदाहरण देश क सबस पैघ साइकिल निर्माता कंपनी हीरो साइकिल्स लिमिटेड क नवका संयंत्र अछि। शुक्रदिन पटना स 37 किलोमीटर दूर बिहटा क लॉजिस्टिक आ औद्योगिक पार्क मे कंपनी क नबका उत्पादन संयंत्र क आधारशिला राखल गेल। कंपनी क इ तेसर संयंत्र अछि, मुदा पंजाब स बाहर इ पहिल उत्पादन केन्द्र अछि। एहि केन्द्र स सालान 10 लाख इकाइ क उत्पादन क लक्ष्य अछि। राज्य सरकार क सहयोग आ बियाडा क पहल स कंपनी संयंत्र स्थापित करबा लेल लगभग 50 करोड़ निवेश क योजना अछि। एहि संयंत्र स वर्ष 2014 स उत्पादन शुरू भ जाएत। बिहटा क औद्योगिक पार्क मे 7 एकड़ भूमि मे पूरा संयंत्र स्थपित होएत। एकर स्थापना स करीब दू स ढाई हजार लोक कए रोजगार भेटत। एहि अवसर पर हीरो साइकिल्स क अध्यक्ष ओपी मुंजाल कहला जे हुनका खुशी अछि जे पंजाब स बाहर हुनकर संयंत्र बिहार मे खुलल अछि। ओ कहला जे इ हुनक उत्पादन उपस्थिति दर्ज करेबाक रणनीति क हिस्सा अछि। ओ बिहार मे अपार संभावना कए रेखांकित करैत कहला जे हुनकर लुधियाना संयंत्र मे 90 प्रतिशत कर्मचारी बिहार स छथि आ हुनकर लगन आ मेहनत से कंपनी आगू बढ़ि रहल अछि। ओ कहला जे बिहटा संयंत्र स कंपनीक उत्पादन क्षमता दस लाख तक पहुंच जाएत आ एहि क्षेत्र लेल साइकिल उत्पादन संभव भ सकत। कंपनी क सहायक अध्यक्ष आ मैनेजिंग डायरेक्टर पंकज मुंजाल कहला जे बिहटा संयंत्र आधुनिक शॉप फ्लोर,बेहतरीन उत्पादन सुविधा आ अत्याधुनिक तरीका स माल प्रबंधन स लैस होएत। बिहार मे इ अपन तरह क पहिल एहन संयंत्र होएत जाहि ठाम पीयूएफ शेड होएत जे बाहरी तापमान स संयंत्र कए 10 डिग्री सेल्सियस कम राखत। एहि स कर्मचारी कए अनुकूल माहौल भेटत। ओ कहला जे एहि संयंत्र क स्थापना स पूर्वी भारत मे कंपनीक हिस्सेदारी बढत। शुरुआत मे केवल बिहार आ झारखंड मे साइकिल क पूर्ति कैल जाएत। बाद मे पूर्वी भारत क सबटा राज्य मे मांग क अनुरूप पूर्ति होएत। कलकत्ता पोर्ट नजदीक भेला स दक्षिण एशिया क देश मे निर्यात मे मदद भेटत। एकर अतिरिक्त नेपाल, तिब्बत आ भूटान मे सेहो निर्यात मे असानी होएत।
आधारशिला कार्यक्रम मे शामिल उद्योग मंत्री रेणु कुशवाहा कहलथि जे बिहार मे नहि त टर्बोपोर्ट अछि नहि सी-पोर्ट, राज्य क भौगोलिक बनावट सेहो उद्योग क अनुकूल नहि अछि। एकर बावजूद राज्य सरकार अपन दिस स उद्योग क स्थापना लेल बेहतर माहौल तैयार केलक अछि। हीरो साइकिल कए राज्य सरकार हर संभव मदद करत। ओ स्थानीय लोक स सेहो उद्योगपति कए मदद करबाक अपील केलथि। उद्योग विभाग क प्रधान सचिव नवीन वर्मा कहला जे बिहटा मे शीघ्र शुष्क बंदरगाह क निर्माण पूरा होएत आ केन्द्र सरकार द्वारा प्रस्तावित इंस्टर्रन रेल कॉरीडोर क निर्माण स कंपनी कए काफी सहयता भेटत। बियाडा क एमडी दीपक सिंह कहला जे हीरो साइकिल स राज्य कए बहुत उम्मीद अछि। परम्परा स हटिकए कंपनी कए जमीन उपलब्ध कराउल गेल अछि।


text:
कामयाबी केर लिंक्डइन सं कनेक्ट होउ
दुनिया भर मे आई-काल्हि फेसबुक के धाक जमल अछि. सोशल नेटवर्किग मे एकर एहन जलवा अछि जे ई नेट पर गुगल के नाक मे दम कएने अछि. फेसबुक जकां ऑर्कुट... मायस्पेश... अपनासर्कल... पीअरपॉवर आओर दोसर कइटा साउट अछि जे काफी लोकप्रिय अछि.
ई सभ सोशल नेटवर्किंग साइट नवका-नवका दोस्त बनाबय... सूचना के साझा करय के... अपन बात दोस्त सभ के संग शेयर करय के नीक मंच अछि. मुदा जखन बात जॉब...करियर के आबैत अछि त एहि मे लिंक्डइन बाजीमारि लैत अछि.
सोशल नेटवर्किंग सं जॉब हासिल करय मे एकर कोनो जवाब नहि अछि. कामकाजी लोक... पेशेवर लोक मे ई काफी लोकप्रिय अछि. दुनिया के जतेक बड़का पेशेवर लोक छथिन्ह एकर मेंबर छथिन्ह.
एहिठाम अहां अपन फील्ड के लोक संग दोस्ती गांठि सकय छी. हुनका अपन फ्रेंडलिस्ट सं जोड़ि सकय छी. एहि मे सभ क्षेत्र के लोक आओर कंपनी के बॉस सं लsक एचआर के लोक जुड़ल छथिन्ह.
एहिठाम सिर्फ नौकरी के तलाश पूरा नहि होएत अछि. कंपनी सभ नीक-नीक स्टॉफ...योग्य कर्मचारी के तलाश सेहो करैत अछि. दूनु एक दोसरा के प्रोफाइल देखैत रहय छथिन्ह. कई बेर त बिना विज्ञापन देने एहिठाम तलाश पूरा भ जाएत अछि.
लिंक्डइन के दुनिया भर मे करीब 9 करोड़ मेंबर अछि. भारत मे सेहो ई काफी लोकप्रिय भ रहल अछि. भारत मे तीस लाख सं बेसि लोक एकर मेंबर छथिन्ह. एहि मे बेसि आईटी सं जुड़ल लोक छथिन्ह.
ओना आब एहि मे स्कूल... कॉलेज सं निकलय वाला फ्रेशर सभ सेहो काफी संख्या मे जुड़ि रहल छथिन्ह. एहि मे अहांक जतेक सम्पर्क बनत नौकरी के संभावना ओतेक बढ़ि जाएत. एहि के लेल प्रोफाइल अपडेट रहनाय जरूरी अछि.
लिंक्डइन मे बिजनेस सं जुड़ल लोक... बड़का-बड़का अफसर... पॉलिसी मेकर... उद्यमी अपन कारोबार के बढ़ा रहल छथिन्ह... आ फेर नीक मौका तलाशैत रहय छथिन्ह. स्कील्ड टैलेंट मिलय एहि के लेल सेहो जुड़ल रहय छथिन्ह.
अगर अहां नेट... कंप्यूटर सं जुड़ल रहय छी... अपन करियर संवारय चाहय छी आओर अखन धरि एकर मेंबर नहि बनल छी त जरूर बनि जाउ. आजुक दुनिया मे नवका मौका पाबय के लेल खुद के ब्रांडिग करनाय गलत नहि अछि.
अहां अपन एकटा प्रोफाइल बना लिअ. अपना बारे मे पूरा जानकारी... डिटेल... योग्यता... अचीवमेंट... अवार्ड... अपन खास बात के जिक्र करनाय नहि भूलु. एकटा नीक फोटो लगाउ. काम-काज के विवरण दिऔं.
एहां जेहि क्षेत्र मे अपन करियर बनाबय चाहय छी ओकर जिक्र जरूर करु. अगर ब्लॉग लिखैत छी त ओकर लिंक जोड़ु. ट्विटर अकाउंट के लिंक सेहो दिऔ. एहिठाम अहां जीमेल... याहू... हॉटमेल... फेसबुक सं सेहो अपन कंटैक्ट के लाबि सकय छी.
मेंबर बनला के बाद रोज या हफ्ता मे एक-दू करीब आधा घंटा टाइम एहि पर दिऔ...अपन नेटवर्क बनाबय लेल. एहि मे काफी ग्रुप सेहो अछि. अपन मनपसंद ग्रुप के ज्वाइन करु. डिस्कशन मे हिस्सा लिअ.
एहि मे एकटा खास चीज अछि रेकमेंडेशन के. अहां एहि मे दोसर लोक के जिनका बारे मे अहां जानय छी... हुनकर योग्यता... क्षमता के बारे मे लिखिऔ... दू चारि लाइन हुनकर बारे मे लिख क भेजिऔ. अहां नीक सं भेजबन्हि त ओहो अहां के बारे नीक सं लिख क भेजताह.
एकटा चीज ध्यान राखब जे जिनका नीक सं नहि जानय छी हुनका सं अपन जान-पहचान वाला के मार्फत सम्पर्क करब. दोस्ती के लेल अहां के पास ओहि आदमी के ईमेल एड्रेस होनाय जरूर अछि.
अगर फेसबुक... ऑर्कुट जकां थोक मे दोस्त बनाबय के कोशिश करब आओर अगर बेसि लोक कहताह कि हम हिनका नहि जानय छी त अकाउंट बंद होए के डर सेहो रहैत अछि. एहि लेल धीरे-धीरे कदम बढ़ाबय के जरूरत अछि.
जेहि आदमी के अहां दोस्ती करय चाहय छी अगर ओ अहां के नहि जानय छथि तं एहन मे जे हुनका जानय छथिन्ह हुनका सं रिक्वेस्ट करय पड़त जे फलां आदमी सं हमर सिफारिश करिऔ... हुनका हमरा बारे मे बतबिऔंह.
आब ओ अहांक बारे मे कहथिन्ह जे फला आदमी अहां सं दोस्ती करय चाहैत अछि तं ओ अहांके अपन फ्रेंडलिस्ट मे शामिल करताह. असल मे कामकाजी आदमी अपना संग सभ के नहि जोड़य चाहय छथिन्ह.
किएक त फेसबुक...ऑर्कुट मे काफी फर्जी लोक सेहो जुड़ल छथिन्ह ओहि सं बचय लेल एहि मे विशेष सावधानी बरतल जाएत अछि. कोई बेवजह अहां के डिस्टर्ब नहि करत. मुदा लोक अहांक योग्यता देखि क अहां सं सम्पर्क करत.
त देर नहि करि एकर नीक सं उपयोग करु. करियर के एकटा नवका दरवाजा खोलु. सम्पर्क के एकटा नवका रास्ता बनाउ. किएक त बिना कंटैक्ट नौकरी मुश्किल भ जाएत अछि कई बेर. त शुभ लिंक्डइन.
हमर ईमेल:-hellomithilaa@gmail.com
Subscribe to: Post Comments (Atom)


text:
रेलवे अपन एकटा नवका ई टिकट सेवा शुरू करय जा रहल अछि. अखन इंटरनेट के माध्यम सं टिकट कटाबय लेल आईआरसीटीसी के साइट पर जाsक टिकट कटाबय पड़ैत अछि.
खबर अछि जे आईआरसीटीसी के ई टिकट के सेवा सेहो जारी रहत मुदा रेलवे अपन खुद के सेवा लांच करत. एहि ई टिकट... इंटरनेट सं टिकट कटाबय मे रेलवे एजेंट के कोनो जगह नहि होएत.
एहि मे अहां अपन पर्सनल टिकट कटा सकय छी... अपन परिवार के टिकट कटा सकय छी. थोक मे एजेंट जsका टिकट नहि कटा सकय छी. एहि साइट पर टिकट एजेंट आओर दोसर बिजनेस करय वाला... टिकट सं कमाय करय
वाला लोक के एंट्री नहि होएत.
रेलवे के एहि साइट सं टिकट लेबय लेल पहिने अहां के रजिस्ट्रेशन करय पड़त... अपन एकटा अकाउंट बनाबय पड़त. ओहि अकाउंट सं अहां एक मास मे आठ बेर टिकट कटा सकय छी.
आमतौर पर लोक के मास मे एक-दू बेर सं बेसि जरूरत नहि पड़य छनि टिकट कटाबय के. मुदा कोनो-कोनो मास एतय बेर टिकट कटाबय के जरूरत पड़ि सकैत अछि.
इंटरनेट सं टिकट कटाबय लेल अखन आईआरसीटीसी पर स्लीपर लेल 10 टका आओर दोसर दर्जा के लेल 20 टका लेल जाएक अछि. मुदा रेलवे के एहि साइट सं टिकट लेबय पर एकर आधा सिर्फ पांच आओर दस टका चार्ज लागत.
एहि साइट के सेवा अहां दिन के चौबीस घंटा मे सं 23 घंटा उठा सकय छी. ई साढ़े बारह बजे राति सं शुरू भsक राति के साढ़े 11 बजे तक मिलैत रहत. यानी राति के 11.30 सं 12.30 तक ई सेवा के सिस्टम आराम करत.
तं आब किछ दिनक आओर इंतजार रेलवे के नीक सेवा उठाबय लेल तैयार रहुं. साइट के पता अछि www.indianrailways.gov.in
शुभ यात्रा !
हमर ईमेल:-info@hellomithilaa.com


text:
मैथिलीक वरीय पत्रकार शरदिन्दु चौधरी बहुत पूर्वहि सँ अपन बेबाक लेखन लेल
ख्यात छथि. हिनक तीन गोट पोथी कहबाक लेल हास्य-व्यंग्य संग्रह छनि मुदा ओहि
सभ मे ओ मैथिल, मिथिला आ मैथिलक यथार्थ स्थिति कें अयना जकाँ देखयबाक
प्रयत्न कएने छथि. प्रस्तुत रचना हुनक शीघ्र प्रकाश्य पोथी 'हाफ सेन्चूरी'क
एकटा दृश्य प्रस्तुत करैत अछि जाहि मे ओ कोनो मैथिल संस्थाक सदस्य नहि
बनबाक दर्द प्रस्तुत करैत छथि जे आखिर किएक लोक अपन संस्था कें अपने हेय
बना दैत अछि..
"हम नहि कहि सकैत छी"
हिन्दी मे एकटा मोहबरा छैक - अकेला चना भांड़ नहि फोड़ता' से
जनैतो हम मोटा-मोटी यैह प्रयास करैत रहलहुँ जे कोनो संस्थाक सदस्य नहि बनी
जे किछु क' सकी से स्वयं करी. आ हम एहि मे सफलो रहलहुँ. जगता बाबू (श्री
जगदानन्द झा) बहुत प्रयास कयलनि जे हम चेतना समितिक सदस्य बनि जाइ. हुनक
कहब छलनि जे ओ सदस्यता शुल्क द' देथिन, हमरा मात्र आवेदन फार्म पर
हस्ताक्षर करबाक अछि. एहने आग्रह डाॅ. वासुकीनाथ झा सेहो कयलनि. मुदा जें
हम अडिग रही तें चेतना समितिक सदस्य नहिये बनलहुँ.
एहि प्रकारें 'अरिपन'क सदस्य बनबा लेल सेहो हमरा पर बेस जोर
देल गेल. आदरणीय मन्त्रेश्वर झा जी आ मधुकान्त झा जी कैक मीटिंगी समय मे
लोकक सोझा मे फार्म पर दस्तखत करबा लेल बाध्य कयलनि लेकिन हम कोनहुना ससरि
गेलहुँ.
सदस्य नहि बनबाक आर कोनो कारण नहि, मात्र एकेटा छल जे क्यो
कोनो बात पर संस्था वा संस्थाक पदाधिकारी कें 'जे-से' कहि दैत छैक से हमरा
बर्दास्त नहि होइए. आ खास क' जँ हम कोनो संस्थाक सदस्य रहब तँ ओ बात हमरो
सुनय पड़त आ से हमरा सह्य नहि. आखिर एना संस्था करबे किए करत जे क्यो आंगुर
देखौतै ! मुदा ईहो बात नहि जे कोनो संस्था सँ हमरा परहेज रहल. चेतना
समिति, अरिपन, भंगिमा सभ संस्था सँ हमर नीक सम्बन्ध रहल अछि. हमर जे क्षमता
अछि ताहि सँ सहयोग करबा मे हम कहियो पाछां नहि हटल छी से ओहि संस्थाक लोके
सभ कहि सकैत छथि आ प्रायः तें सभ संस्थाक क्रियाकलाप मे हमर सक्रिय
सहभागिता रहल अछि.
कोनो संस्थाक सदस्य नहि बनब से निश्चय छल मुदा कोन दुरमतिया
घेरलक जे मैथिली लेखक संघक सदस्य बनि गेलहुँ. भेल एना जे हम, विनोद कुमार
झा, अजित आजादक निर्णय भेल लेखक-साहित्यकार कें कतहु मान-सम्मान नहि भेटैत
छैक तें एकटा एहन संस्था बनाओल जाय जाहि माध्यम सँ साहित्यकारक हक एवं
सम्मानार्थ स्वर उठयबाक एवं काज होएबाक मार्ग प्रशस्त होअय. एही निमित्त हम
आ विनोद कुमार झा निर्णय करय लगलहुँ जे कोना की करी. आपस मे निर्णय भेल जे
हम सचिव बनब आ अध्यक्ष पद लेल मन्त्रेश्वर झा जी सँ आग्रह कयल जाय.
विचारोपरान्त हम आ विनोद जी श्री मन्त्रेश्वर जी ओतय गेलहुँ. ओतय जाइते ओ
अपन विचार प्रकट कयलनि जे शरदिन्दुजी कें बड़ काज रहैत छनि तें विनोदेजी
सचिव बनथि. हमरा लेल धनि सन, संस्था चलओ. विनोद जी सचिव बनबा लेल तुरत
तैयार भ' गेलाह. पुनः सभ गोटेक विचारें नरेन्द्र झा जी कें कोषाध्यक्ष
बनयबा पर सहमति भेल.
आब संस्था कें अमली जामा पहिरयबा लेल एकटा सभा बजाओल गेल जाहि
मे पटना स्थित प्रायः सभ साहित्यकार उपस्थित छलाह. जेना कि पूर्व निर्णय
छल तहिना सभा मे मन्त्रेश्वरजी कें अध्यक्ष आ विनोदजी कें सचिव बना पूर्ण
अधिकार देल गेलनि जे ओ संस्था कें निबन्धित कराबथि आ कार्यकारिणीक गठन
करथि. यद्यपि एहि निर्णय पर अशोकजी (कथाकार-साहित्यकार), भारद्वाजजी आर कैक
गोटे विरोध करैत कहलनि जे निर्णय कयले छल तं आमसभा किएक बजौलहुँ ? तथापि
पुनः सर्वसम्मति सँ श्री नरेन्द्र झा कें कोषाध्यक्ष बनबैत संस्थाक
'बाइलाज' बनयबाक भार देल गेलनि. आब प्रश्न छल जे पहिने एगारहो सदस्य बनथि
तखन ने 'बाइलाज' बना आवेदन देल जाय. एहि क्रम मे एगारह सय टाका ल' सदस्य
बनयबाक अभियान चलल जाहि मे सर्वश्री मधुकान्त झा, डाॅ सत्यनारायण मेहता,
अग्निपुष्प, कुणाल, डाॅ इन्द्रकान्त झा, शशिबोध मिश्र 'शशि' आदिक नाम शामिल
कयल गेल आ पंजीयन लेल आवेदन देल गेल. लगभग साल भरि मे संस्थाक पंजीयन भेल
सेहो ल'द' क' मुदा एकर जँ श्रेय अछि तं मात्र विनोदेजी कें बांकी सदस्य
लोकनि बबुआने बनल रहलाह.
संस्था बनल, मीटिंग-सीटिंग भेल मुदा ई अपन लक्ष्य सँ भटकि
गेल. एकाध टा नीको काज भेल मुदा दुइए वर्ष मे ई उर्ध्वशांस लेब' लागल. पुनः
दू वर्ष पर चुनावक बेर आयल तँ मन्त्रेश्वर झा जी हमरा विवश क' देलनि जे
अहाँ सचिव लेल ठाढ़ होउ, विनोदजी कें रिप्लेश करू. एहिठाम हमरा सँ चूक भेल आ
हम राजनीतिशास्त्र पढ़ियो क' राजनीति नहि बूझि सकलहुँ आ मन्त्रेश्वर जी
राजनीति पढ़ि प्रशासक बनि सफल भेलाह, तहिना लेखक संघ कें तोड़बा मे सफल भ'
गेलाह. हमर ई डेग विनोद जी कें अप्रिय लगलनि. हमहूं ठाढ़ भेलहुँ आ विनोद जी
चुनाव पदाधिकारी होइतो सचिव पद लेल ठाढ़ भ' गेलाह. ओ पूरा चुनावी तिकड़मक
संग मीटिंग मे (अपन पूरा ताकतिक संग) अयलाह. हम सामान्य रूपें उपस्थित
भेलहुँ. यद्यपि ओहि मीटिंग मे जहिया चुनाव निर्धारित छल तहिया अनेक आरोप सँ
ओहो (मन्त्रेश्वरजी) महिमा मंडित भेलाह अध्यक्षता करैत मुदा हमरा से सह्य
नहि भेल. आपस मे हम सभ दू गोल भ' गेलहुँ से देखि बड़ कचोट भेल. लेखक
साहित्यकार संवेदनहीन भ' गेल छल से ओतहि देखबा मे आयल. महिलागण बुद्धिजीवी
कहयबाक लौल मे एखनो मूर्तिये टा छथि (दुर्गा, काली, सरस्वती नहि), सीता
जकां विवश, सेहो ओतहि देखल- प्रेमलता मिश्र 'प्रेम', इन्दिरा झा आ पन्ना
झाक रूप मे. अजितक ललकारा भेटल चुनाव लड़बाक लेल, हमरा स्मरण भ' आयल-युद्धक
विरोध मे बुद्धक प्रतिहिंसा. एहन स्थिति मे चुनाव लड़ब हिंसा होयत. विचारक
हिंसा, आचारक हिंसा, मानवीय संवेदनाक हिंसा. हम चुनाव नहि लड़ब से निर्णय
करैत ओत' सँ निकलि जाइत छी. हमर चुनाव लड़ब राजनीति होइत से हमरा सह्य नहि
छल, आइयो नहि अछि. लेखक संघक राजनीति चलैत अछि, चलि रहल अछि. आइ निबंधित
लेखक संघ (चारि बेरक चुनाव कें टारैत) स्थायी अध्यक्ष, स्थायी सचिवक संग
जीवि रहल अछि आ प्रंशसा लोढ़निहार व्यक्ति सभ जे हमरा सँ सहमत भ' दूरी
बनौने रहथि से पुनः मैथिली लेखक संघ दिस टहल' लगलाह अछि.
आइ हमहूँ छी, ओहो सभ छथि, संपूर्ण साहित्यकार-लेखक वर्ग छथि
मुदा 'संघ' कत' अछि से सभ ताकि रहल अछि. हम सदस्य किएक बनलहुँ से सोचि रहल
छी, सदस्य बनियो क' असफल किएक भ' गेलहुँ से सोचि रहल छी- अपन जीवनक अनेक
असफलता मे एहू विषय कें सूचीबद्ध क' आहत भ' रहल छी.
मोन पड़ैत अछि विनोदजी (सरकार)क ई वाक्य- अहाँ कें उचितवक्ता
बनबाक कोन काज अछि'. मोन पड़ैत अछि श्री नरेन्द्र झा जीक परामर्श- अहाँ
मैथिली पोथीक दोकान खोललहुँ अछि, राजनीति मे नहि पड़ू , चुनाव नहि लड़ू'.
मोन पड़ैत अछि अपन दोकान मे बैसल डाॅ विद्यानाथ झा 'विदित'क आग्रह- 'हमरा
अहाँक सक्रिय सहयोग चाही'. मोन पड़ैत अछि अपन व्यक्तव्य- लेखक संघक माध्यम
सँ हम सभ मीलि लेखकक प्रति संस्था सभ मे जे दुर्भावना व्याप्त अछि तकरा दूर
करब.'
ई हमर दुर्भाग्य जे आब हम ककरो ई नहि कहि सकैत छिऐक जे हम
कोनो संस्थाक सदस्य नहि बनलहुँ मुदा हम एक दिन ई सुनि चौंकि उठैत छी जे डाॅ
रमानन्द झा रमण बजलाह अछि जे नीक कयलनि पंडित गोविन्द झा आ शरदिन्दु चौधरी
जे कोनो संस्थाक सदस्य नहि बनलाह.
संपर्क :-
शरदिन्दु चौधरी
2A/39, टेक्स्ट बुक काॅलोनी
इन्द्रपुरी, पटना- 24
मो. :- 0933410235


text:
नई दिल्ली। 10 फरवरी। नमामि गंगे प्रॉजेक्ट क' रफ्तार देबाक लेल सरकार सचिव सभक एक समितिक गठन कएलन्हि अछि। ई जानकारी दैत जल संसाधन मत्री उमा भारती कहली कि गंगा क' निर्मल बनायब सरकारक प्राथमिकता अछि। एहि समिति मे उमा भारती के मंत्रालय के सचिवक संगहि पर्यावरण आर पेयजल एवं स्वच्छता मंत्रालय के सचिव शामिल हेता। ऐहिक समिति केर हर पखवारा एक मीटिंग होयत।
उमा भारती कहली कि ई समिति गंगाक साफ सफाई लेल कायल जे रहल प्रयास केर निगरानी करत आर काजक प्रगति केर समीक्षा करत। उमा भारती कहली कि आबै बला बोर्ड व आन परीक्षा सभक बाद गंगा कातक तमाम कॉलेज सभक बच्चा सभके नमामि गंगे कार्यक्रम से जोड़ल जायत। ओ एहि बात पर नाराजगी देखेली कि उत्तराखंड आर यूपी केर सरकार गंगा सँ जुड़ल काजक लेल एनओसी देबा मे देरी क' रहल अछि।
आगा ओ कहली कि एहीसे काज मे देरी भ' रहल अछि। नमामि गंगे प्रोग्राम के उपलब्धिक जिक्र करैत ओ कहली कि गंगा कातक 4291 गाम मे से 2789 गाम क' खुला मे शौच केर समस्या से मुक्त क' देल गेल अछि। एहि सभ गाम मे करीब 9 लाख शौचालय केर निर्माण कायल गेल अछि। उमा भारती कहली कि आबै बला मॉनसून सीजन केरदौरान गंगा कात पौधरोपण काजक शुरुआत कायल जायत।


text:
मिथिला मिरर: राज्य निर्वाचन आयोग द्वारा 21 मई कए संपन्न भेल 100 नगर निकाय चुनावक मतगणना शुरू भए गेल अछि। मतगणना केंद्रक बाहर सुरक्षाक चाक-चौबंद व्यवस्था कएल गेल अछि। भोरे आठ बजे सं 35 जिलामे मतगणना शुरू भेल अछि। अहिकेँ लेल 69 मतगणना केंद्र बनाओल गेल अछि।
सूत्रक अनुसार लखीसरायके वार्ड नंबर 19क दू टा प्रत्याशीके समर्थकक बीच झड़प भए गेल, बात मारापीटी तक जा पहुंचल आ अहि मामलामे बहुतो लोक घायल भेल अछि। पुलिस हस्तक्षेपकें बाद मामला शांत भेल अछि। मतगणना केेंद्र पर सीसीटीवी सं सेहो नजरि राखल जा रहल अछि।
किछु छिटपुट घटनाक बीच मतगणना शांतिपूर्ण चलि रहल अछि। किछु जगह सं परिणाम सेहो आबए लागल अछि। दुपहर बाद सब मतगणना केंद्र सं परिणाम आबए लागत।


text:
नई दिल्ली । देशक कोनो गाम आब बिजली क पहुंच सँ अछूता नहिं अछि । मणिपुर क सेनापति जिलाक लीसांग ओ आखिरी गाम छल जतय एखन धरि बिजली नहीं पहुंचल छल मुदा शनिक साँझ पांच बजे एहि गाम कए सेहो नेशनल पावर ग्रिड सँ जोड़ि देल गेल ।
केंद्र सरकार क महत्वाकांक्षी “दीन दयाल उपाध्याय ग्राम ज्योति योजना” क तहत आजादी क 70 साल बादो बिजली कनेक्शन सँ महरूम रहल गाम सबमे बिजली पहुंचेनाई छल । केंद्र सरकारक आंकड़ा क मोताबिक देशक सब पांच लाख 97 हजार 464 गाम मे आब बिजली पहुंचि चुकल अछि । स्वयं प्रधानमंत्री नरेंद्र मोदी लीसांग गाम मे बिजली पहुंचेबाक खबर शेयर कए ट्वीट केलथि जे ई खबर हर भारतीय लेल गर्व आओर प्रसन्नता सँ भरि देत ।
एहिक बाद पीएम दू टा आर ट्वीट केलथि । एकटा ट्वीट मे ओ लिखलथि जे “हम ओहि सभ लोग सभकए सलाम करैत छी जे सब जमीन पर अथक परिश्रम केलथि । एहिमे अधिकारी क टीम, तकनीकी स्टाफ आ आन लोग शामिल छथि आ ओ सब मिलकय पावरफुल इंडियाक सपना कए हकीकत मे बदललथि । अजुका ई कोशिश सब आबयवला पीढ़ी धरि मददगार साबित होयत । पीएम अपन मन क बात में सेहो एहि उपलब्धि के चर्चा कयलथि ।
प्रधानमंत्री नरेंद्र मोदी, 15 अगस्त 2015 कए लाल किला क प्राचीर सँ एक हजार दिन क भीतर ओहि सब 18 हजार गाम सबमें बिजली पहुंचेबाक ऐलान केने छलथि, जतय आजादी क 7 दशक बादो धरि बिजली नहीं पहुंच सकल छल । समय सीमा पूरा होबय सँ 12 दिन पहिने शनि दिन ई लक्ष्य हासिल कए लेल गेल । प्रधानमंत्री एहि काज कए पूरा करबाक लेल 1000 दिन का समय देने छलथि जे 10 मई कए पूरा होएत । सरकार क अगिला लक्ष्य आब मार्च, 2019 धरि हर घर कए बिजली देबाक अछि ।


text:
ओना तं सोशल मीडिया'क यूज अपना समाजक बेसी लोक द्वारा आरोप-प्रत्यारोप, गारा-गरौअल, वाद-विवाद आ अपन-अपन नाम चमकेबाक लेल कयल जाइत रहल अछि. मुदा पछिला साल-दू साल मे एही सोशल मीडियाक माध्यम सं मिथिला-मैथिली लेल बहुत रास सकारत्मक ओ जरूरी काज सेहो कयल गेल अछि. 'अकासतर बैसकी' ओहि सकारत्मक आ जरूरी काज मे सं एक अछि. जाहि पर युवा पत्रकार आ लेखक रुपेश त्योंथ फैल सं लिखलनि अछि, साझा क' रहल छी अहूं पढू - मॉडरेटर
मिथिला सं ल' परदेस धरि मैथिली भाषा-साहित्य सं जुड़ल अनेको गोष्ठी
आयोजित होइत रहैत अछि. एहन गोष्ठी कोनो ने कोनो संस्थाक छाहरि मे होइत रहल
अछि. एकर अतिरिक्त सरकारी-गैरसरकारी साहित्यिक अनुष्ठान शीतताप नियंत्रित
सभा कक्ष मे होइए. मने मैथिली मे बहुत बेसी साहित्यिक कार्यक्रम होइत रहल
अछि.
एहि सभ कार्यक्रम मे आम लोकक भागीदारी नै जकां रहैत छै
संगहि साहित्यिक लोकनिक उपस्थिति सेहो ओतेक नीक नै रहैछ. एहन अवस्था मे
भाषा-साहित्य सं जुड़ल कार्यक्रम आम लोकक पहुँच सं बाहर भ' गेल अछि. परिणाम
भेल जे ने साहित्यप्रेमी रहल आ ने आम लोकक मध्य सं रचनाकारे बहराइछ. नब लोक
जे साहित्य लेखन दिस रुखि करितो छथि, प्लेटफ़ॉर्म आ प्रोत्साहनक अभाव मे
उभरि नै पबै छथि. साहित्य एकटा सर्किल मध्य संकुचित भेल गेल अछि. एकर बड्ड
भयाओन परिणाम सं मैथिली भाषा गुजरि रहल अछि.
एही
सभ बात कें धियान मे रखैत कलकत्ताक किछु भाषाप्रेमी लोकनि 'अकासतर'
साहित्यिक गोष्ठी करबाक नियार सं अनौपचारिक गोष्ठी शुरू केलनि, जे 'अकासतर
बैसकी' नामे जानल जाइए. ई गोष्ठी मैथिली कविता कें समर्पित अछि. एहि मे
पद्य विधाक साहित्य पढ़ल-सुनल जाइए. ओहि पर विचार, विमर्श ओ समीक्षा
प्रस्तुत कएल जाइए. काव्य विधाक रचना कम समय मे पढ़ल जा सकैए आ एक गोष्ठी
(जे डेढ़-दू घंटाक होइए) मे बहुते गोटे अपन रचना राखि सकैत छथि. मैथिली भाषा
सं आमजन कें जोड़बाक लेल ई गोष्ठी शुरू कएल गेल अछि. कविते एहन विधा अछि जे
नवतुरिया सं ल' वरिष्ठ लोकनि धरि कें अपना दिस आकर्षित क' सकैछ. एकर वाचन,
गायन, प्रस्तुतीकरण अलग-अलग ढंग सं कत्तहु कएल जा सकैछ. गोष्ठी मे पुरान आ
स्थापित रचनाकारक स्थान पर नवतुरिया बा नब आगंतुक कवि कें प्राथमिकता देल
जाइत अछि. सभ सं विशेष बात जे एहि मे कवि आ कविता प्रेमी संग बैसि क'
कविताक आनंद लेइत छथि. एकर आयोजन फुजल अकासतर कोनो पार्क, मैदान,
स्कूल-कॉलेज बा कोनो संस्थानक कैम्पस आदि स्थान पर होइए.
कोना होइए संचालन
एकर
संचालन पूरा रूप सं संयोजकक जिम्मे रहैत छनि जे एक साल लेल मनोनीत रहै
छथि. गोष्ठीक
पहिल साल 2015क संयोजक रूपेश त्योंथ भेल छथि जे साल 2016 लेल
संयोजकक दायित्व चंदनकुमार झा कें सौंपलनि अछि. संयोजक मनोनयन आपसी सहमति आ
विचार-विमर्श सं कएल जाइछ. बैसकी पर नजरि रखबाक लेल 5 सदस्यीय एकटा
एडवाइजरी बोर्ड अछि जे एकर स्वरूप, उद्देश्य केर समीक्षा करैत अछि आ
संयोजकक क्रियाकलाप आ प्रयास पर दृष्टि रखैत अछि. एडवाइजरी बोर्ड मे राजीव
रंजन मिश्र, भास्करानंद झा भास्कर, मनोज शाण्डिल्य, चंदनकुमार झा ओ रूपेश
त्योंथ छथि. एक बेर संयोजक सं सहमति ल' बैसकी देश-विदेश मे कतहु आयोजित कएल
जा सकैत अछि. संयोजकक अनुपस्थिति मे आयोजित बैसकीक वैधता पर संयोजक आ
एडवाइजरी बोर्ड मिलि क' निर्णय करैत छथि.
की कएदा-क़ानून
बैसकीक
सभ सं बड़का कएदा कविते अछि. कविते पढ़ब, कविते सुनब, कविते जियब, कविते
भोगब. कविता पर सभ किछु भ' सकैए. भाखा मैथिलीएटा होएत, तखन आन-आन भाखाक
उत्तम कविताक मैथिली अनुवाद पढ़ल-सुनल जा सकैत अछि. कोनो वैध बैसकी मे 5
गोटेक उपस्थिति अनिवार्य अछि. साल मे कम सं कम 5टा गोष्ठी होयब आवश्यक अछि.
बेसी सं बेसी 12टा बैसकी भ' सकैत अछि. एतेक रास बन्हनक बादो बैसकी
उन्मुक्त अछि. नै विश्वास हो त' एक बेर बैसि क' देखि ली.
ट्रेंड बनल बैसकी
अकासतर
बैसकी शुरू भेल कि लोकक धियान एहि दिस गेलै. ओना त' मिथिला मे पर-पंचैती
सं भोज-भात सभ फुजल अकासतर होइत रहल अछि मुदा आधुनिकताक बिर्रो मे
साहित्यिक बैसकी कहिया ने उधिया गेल. गाम मे त' ई कार्यक्रम सभ नहिए होइए,
शहर मे होइए मुदा से शहरी बात-बेवस्था मे. महानगरक साहित्य-प्रेमी फुजल
अकासतर नीचा मे बैसि क' कविता पढैत छथि, चर्च-विमर्श करैत छथि से देखि लोक
आकर्षित भेल. बैसकी सं जुड़ल एकटा एहने बैसकी राजधानी दिल्ली मे आयोजित भेल आ
फेर एक सिलसिला शुरू भ' गेलैक. पटना-गोहाटी के' कहय, दोहा -कतार धरि
अकासतर साहित्यिक आयोजन सभ भेल आ भ' रहल अछि. 'अकासतर बैसकी' बहुत कम समय
मे आयोजनक एकटा ट्रेंड स्थापित करबा मे सफल रहल अछि. ई धारावाहिक गोष्ठी
आयोजनक दोसर साल मे अछि. एहू साल ई अपन उद्देश्य मे सफल हो से कामना. नब-नब
प्रतिभा सोझां आओत तखने भाषा बढ़त, कविता बढ़त, साहित्य बढ़त.
( हाले रुपेश जीक व्यंग संग्रह खुरचनभाइक कच्छमच्छी प्रकाशित भेलनि अछि, किनबाक लेल पोथीक नाम पर क्लिक करी आ घर बैसल सप्पीमार्ट सं अपन प्रति मंगबी )
विद्यापति मैथिल युवा मंचक स्मारिका सं साभार


text:
नई दिल्ली। दरभंगाक सांसद त नहि मुदा पूर्णिया क सांसद जरूर अपन क्षेत्र स हवाई सेवा शुरू करेबा लेल सक्रिय भ गेलाह अछि। पूर्णिया क चूनापुर सैन्य हवाई अड्डा स नागरिक विमानन सेवा शीघ्र करबाक प्रयास मे लागल पूर्णिया क सांसद उदय सिंह उर्फ पप्पू सिंह कहला अछि जे ओ एकरा अपन प्राथमिकता सूची मे स्थान देने छथि। एहि संबंध मे ओ एखन धरि केन्द्रीय नागरिक उड्डयन मंत्री अजीत सिंह आ रक्षा मंत्री एके एंटनी स भेंट क चुकला अछि आ आगू सेहो करैत रहताह।
ज्ञात हुए जे दरभंगा आ पूर्णिया स नागरिक हवाई सेवा शुरू करबाक इ’समाद क मुहिम क बाद मुख्यमंत्री नीतीश कुमार तक एकर समर्थन करैत कहला अछि जे दूनू ठाम स सेवा अतिशीघ्र शुरू कैल जाए। पूर्णिया क सांसद श्री सिंह सेहो एहि मुहिम कए देखैत पिछला मास चूनापुर सैन्य हवाई अड्डा क विंग कमांडर विश्वजीत कुमार स नागरिक विमानन सेवा स संबंधित वस्तु स्थिति क जानकारी लेने छलाह। सांसद क कहब अछि जे पूर्णिया स विमान सेवा शुरू करबाक लेल सबटा आधारभूत संरचना एहि ठाम मौजूद अछि, केवल तकनीकी स्वीकृति क जरूरत अछि जे केंद्र देबा मे आनाकानि क रहल अछि। ओना ओ कहला जे ओ दूनू केंद्रीय मंत्री स एहि संबंध मे गुहार लगा चुकल छथि आ दूनू मंत्री हुनका आश्वस्थ केलथि अछि जे विमानन सेवा मे आबि रहल बाधा कए शीघ्र दूर करेबाक प्रयास कैल जाएत। सांसद श्री सिंह कहला जे पूर्णिया मे विमान सेवा शुरू भेला स एहि ठामक लोक कए चिर-प्रतीक्षित मांग पूरा भ जाएत आ एहि स कोसी क्षेत्र मे तेजी स विकास होएत। ओ कहला जे हवाई सेवा शुरू भेला स केवल पूर्णिया क नहि बल्कि किशनगंज तक क चतुर्दिक विकास संभव भ सकत।
सांसद श्री सिंह कहला अछि जे ओ एहि लेल सब स्तर पर प्रयास क रहल छथि ओ पूर्णिया स विमान सेवा शुरू करबाक केंद्र स अनुमति भेटलाक बाद क स्थिति लेल सेहो तैयारी शुरू क देलथि अछि। श्री सिंह कहला जे ओ एहि सिलसिला मे कईटा निजी एयरलाइंस कंपनी स सेहो एहि संबंध मे गप केलथि अछि। कंपनी क प्रदाता सब सेहो पूर्णिया स अपन वायु सेवा शुरू करबा क आश्वासन देलक अछि। सांसद श्री सिंह कहला जे आब केंद्र लेल एहि सेवा कए रोकब कठिन अछि, हां किछु देरी क सकैत अछि, मुदा आब ओ दिन दूर नहि जखन पूर्णिया स वायु सेवा शुरू करि देल जाएत।
श्री सिंह कहला जे चूनापूर सैन्य हवाई अड्डा पूर्णिया स नागरिक विमान सेवा शुरू करबा लेल एहि लेल आसान अछि किया त एहि ठाम केवल एकटा नागरिक टर्मिनल बनेबाक जरूरत अछि। हवाई जहाज क उड़बा लेल आ लैंड करबा लेल वायु सेना बेस क उपयोग कैल जाएत। ज्ञात हुए जे चूनापुर एयरफोर्स स्टेशन देश क महत्वपूर्ण अजीवंत हवाई अड्डा मे स एक अछि। कुल मिला कए इ कहल जा सकैत अछि जे पूर्णिया क सांसद जाहि प्रकार स एहि मसला पर सक्रियता देखा रहल छथि एखन मे इ संभव अछि जे उत्तर बिहार मे स्थित दरभंगा आ पूर्णिया मे स केंद्र सरकार पूर्णिया एयरबेस कए एयरपोर्ट बनेबाक मंजूरी प्रदान करै आ दरभंगा कए नजरअंदाज करबाक कोशिश करै। किया त एक दिस जतए पूर्णिया क सांसद सक्रिय छथि आ एएमयू क शाखा किशनगंज मे खुलबा स पूर्णिया क दावा मजबूत भ गेल अछि, ओतहि दरभंगा क सांसद क उदासीनता आ दरभंगा क दिस कोनो पैघ केंद्रीय संस्थान या कारखाना नहि खुलबा स एकर दावा नित्य कमजोर भ रहल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना। 26 अक्टूबर।
ड्रीम गर्ल केर नाम सँ मशहूर फिल्म अभिनेत्री हेमा मालिनी कैल्ह मंगलवार दिन पटना में छली। हेमा मालिनी राजधानी के श्रीकृष्ण मेमोरियल हाल म' कला एवं संस्कृति विभाग दिस सँ आयोजित दीपावली समारोह म' अप्पन मनमोहक अंदाज सँ सभक दिल जित लेलिह। समारोह म' हेमा मालिनी के अंदाज केर दीवाना राजद सुप्रीमो लालू प्रसाद सेहो नज़र अएलाह। समारोह म' मौजूद लालू हेमा मालिनी केर खूबसूरतीक खूब तारीफ केलन्हि। लालू एता धरी बाजला कि हेमा मालिनी सँ हमरा एतेक प्यार छल कि अप्पन बेटी केँ सेहो हम हेमा राखी देलहुँ। लालू कें एतबा कैहते समारोह म' मौजूद लोग सभ जोर-जोर सँ तालि बजायब शुरू केलन्हि।
एहि दौरान लालू सुशील मोदी पर सेहो व्यंग केलन्हि। लालू कहला – "सुशील मोदी क' सेहो न्यौता देना छलहुँ
हेमा मालिनी क' देखबाक लेल, ओ तेँ हमरा न्यौता पर कहियो आबैते नहि छैथ" ओतहि हेमा मालिनी सेहो लालू क' पटना बजेबाक लेल धन्यवाद देलन्हि। दीपावली समारोह म' हेमा मालिनी बैले नृत्य नाटिका केर प्रस्तुति द' लोग सभ क' मंत्रमुग्ध क' देलनि।
कार्यक्रम म' लालू प्रसाद यादव के बेटा तेजस्वी यादव सेहो उपस्थित छलाह। एहि अवसर पर तेजस्वी बाजला कि ई हम्मर सौभाग्य अछि जे पहली बेर हेमा मालिनी केर लाइव परफॉरमेंस देख रहल छी, जे हमर बाबूजीक कारण संभव भेल।


text:
दरभंगा। पूर्व केंद्रीय मंत्री आ राजद क वरिष्ठ नेता अली असरफ फातमी कहला अछि जे बांध जीवन नहि बल्कि पलायन दैत अछि ताहि लेल बांधक विरोध करबाक चाही। ओ कहला जे बिहार सरकार जिला क नदी सब कए जोडबाक बदला मे नदीक कछैर मे बसल गाम सब कए बांध बना कए उजारबाक प्रयास क रहल अछि। ओ कहला जे सरकार जिला क गौसाघाट स ल कए कुशेश्वरस्थान तक जीवछ आ कमला क कछैर स पांच सौ फीट हटि कए बिना सोचने बुझने जे बांध क निर्माण करबा रहल अछि ओ एहि क्षेत्रक लोक कए पलायन पर मजबूर करत, इ निर्माण सरासर गलत अछि। फातमी कहला जे इतिहास गवाह अछि जे बांध पलायन आ बर्बादीक अलावा हमरा सब कए किछु नहि देलक अछि। नदी पर बांध बनला स आसपासक गाम मे बाढ़ क खतरा बढि जाएत। पूर्व केंद्रीय मंत्री कटवासा गाम मे एकटा जनसभा कए संबोधित करैत कहला जे अगर सरकार कए जनता क दर्दक इलाज करबाक अछि त कम स कम उच्चस्तरीय अभियंता आ अधिकारी क टीम स पहिने इ त पता लगा लेबाक चाहैत छल जे एहि नदी पर बांध बनेबा स नदीक तल मे बालूक जमाव केतबा होएत आ बांध बनला स गामक रक्षा कोना भ सकत। ओ कहला जे उत्तर बिहार मे जाहि नदी पर बांध बनल अछि आहि नदी सबहक तल मे एतबा बालू जमा भ गेल अछि जे नदी गाम क सतह स कई ठाम उपर बहि रहल अछि आ कई ठाम त बांध क उंचाई बढाउल जा रहल अछि। पूर्व मंत्री कहला जे बिना शोध आ सर्वेक्षण केने नदी पर बांध बनेबाक गलती जनता पर भारी पडत। ओ कहला जे सरकार अगर एहिना बिना सोचने बांध निर्माण करबत त राष्ट्रीय जनता दल एकर खिलाफ उग्र आंदोलन करत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
समीक्षा- तरेगन
वर्त्तमान युगक मानव-जीवन “अर्थनीति”क उक्खड़िमे तेना कऽ कुटा रहल अछि जे गॉधी आ लेलिनक सिद्धान्त मटियामेट भऽ गेल। नीित आ धर्मक गप्प केनिहार लोक अतिवादी आ कर्महीन मानल जाइत छथि। एे भागमभाग भरल जीवनमे “साहित्य” सन शब्द हास्यास्पद जकाँ बुझा रहल। स्वाभाविके छैक, बिनु दाम सभ सुन्न! एे परिस्थितिमे साहित्यिक अवधारणा सेहो बदलि रहल अछि। आब महाकाव्य पढ़निहार लोक बड़ अल्प छथि किएक तँ सबहक जीवनमे समयाभाव छैक। हमहूँ एे गप्पकेँ मध्यकालिक रातिमे लिख रहल छी, किएक तँ दिनमे लिखब तँ खाएब की?
एे सभ कारणसँ लघुकथा आ लघुकविताक अनिवार्यता प्रतीत भऽ रहल। साहित्य समागममे लघुकथाक स्थान बड़ महत्वपूर्ण मानल जाइछ। मैथिलीमे एखन धरि परंपरा जकाँ रहल जे छोट कथा चाहे ओ बिम्बित हुअए वा नै “लघुकथा” थिक। किछु साहित्यकार मात्र एे दिशामे संकलन कऽ सकलाह। जइमे मनमोहन झा अग्रगन्य छथि। तारानंद वियोगी जीक लघुकथा संग्रह “शिलालेख” आ अमरनाथ रचित “क्षणिका” उत्तम श्रेणीक मैथिली लघुकथा संग्रह अछि। मुदा जौं साहित्यक सकल अवधारणा वा विधाक बिम्बित छायाक चर्च कएल जाए तँ श्री जगदीश प्रसाद मण्डल लिखित लघुकथा संग्रह “तरेगन” मैथिली साहित्यक प्रथम सम्पूर्ण लघुकथा मानल जाएत। एे पोथीमे एक साए दस लघुकथा देल अछि।
छोट-छोट ताराकेँ मैथिलीमे “तरेगन” कहल जाइत अछि। रातिमे चित भऽ कऽ वसुन्धरापर लेटि स्वतंत्र गगनकेँ दिव्यदर्शन कएलापर तरेगनक समूह सबहक मध्य स्थापित संबंधकेँ देखल जा सकैत छैक। लगैत अछि जे एक तरेगन दोसर तारासँ सटल छैक मुदा विज्ञानक अनुसंधानसँ ई स्पष्ट भऽ सकल जे अकाशक तरेगनक समूहक बीचक दूरी पृथ्वी आ अाकाशक बीचक दूरीसँ बेसी छै। ओहिना एे कथा संग्रहमे लिखित सभटा कथा एक दोसरसँ सटल रहितहुँ एक-दोसरसँ बहुत दूर अछि। न्याय, कर्म, मीमांसा नीति आ बाल मनोविज्ञान सन बिम्बकेँ अनचोकेमे जगदीशजी एक संग बान्हि देलनि। मैथिलीमे नैतिक शिक्षाक अभावकेँ तरेगन बहुत हद धरि पूर्ण करबाक प्रयास कएलक।
मूल रूपसँ ई संग्रह नेना सबहक लेल लिखल गेल अछि मुदा बयसो जौं एे सिद्धान्तक अनुपालन करथि तँ समाजक विगलित मनोवृत्तिक रूपमे परिवर्त्तन अवश्यांभावित अछि। कोनो पोथीक समीक्षात्मक विवरणमे सम्पूर्ण रचनाक चित्रण करब अनिवार्य नै मुदा रचनाक समाजमे प्रभावक दर्शन कराएब वांछित होइत छैक।
सम्पूर्ण पोथीक अवलोकन कएलापर एकरा मात्र नेना-भुटकाक कथा संग्रह नै मानल जा सकैछ। पहिल कथा -उत्थान पतन-मे नीति शिक्षा नेना भुटकाक संग-संग गृहस्थ धर्मी लोकक लेल प्रेरणादायी लागल। संयम जीवन जीबाक कलासँ धर्म, अर्थ, काम आ मोक्षक अवलंबन सहज होइत अछि। -प्रतिभा- लघुकथामे डॉ. राममनोहर लोहियाक माध्यमसँ जगदीश जी ज्ञान आ समैक मध्य तारतम्य स्थापित करबाक प्रयास कएलनि। एे कथाकेँ मौलिक रचना (Creative writing) नै मानल जा सकैत अछि, किएत तँ कोनो महापुरूषक जीवन शैलीक चर्च कोनो पोथी पढ़ि कऽ कएल गेल अछि। मुदा नीक लागल जे जगदीश बाबू साम्यवादी प्रवृत्तिक मनुक्ख छथि आ लोहिया समाजवादी छलाह। ओना तँ समाजवादेसँ साम्यवादी धाराक परिकल्पना कएल जा सकैछ, परंच सैद्धान्तिक रूपसँ भारत वर्षमे दुहू राजनैतिक धारामे विलग नीति अछि। अपन अध्ययनशीलतासँ सम्पूर्ण मानव जातिकेँ एकसूत्रमे बँधवाक जगदीश जी प्रयास कऽ रहल छथि। मर्म कथाक बिम्ब पढ़लासँ स्वामी विवेकानंदक सरल राजयोगक सिद्धान्तक दर्शन होइत अछि। हेलैक कलासँ सांसारिक जीवन जीवाक तुलना, वैभवक कुप्रावक छोट मुदा विशेषार्थ प्रस्तुति नीति अनुपालनमे सफल प्रयास कहल जाए। अज्ञ नीक नै तँ खराब सेहो नै, सर्वज्ञ किओ नै भऽ सकैत अछि बहुज्ञ समाजक पथ प्रदर्शक परंच अल्पज्ञ जकरा देसिल वयनामे “अधखड़ुआ” कहल जाइत अछि ओ समाजक विकासमे वाधक होइत छथि।
अंग्रेजी साहित्यक प्रखर हास्य रचनाकार सर एलेक्जेंडर पोप सेहो कहने छथि- little knowledge is a dangerous thing. अर्थात अर्द्धज्ञान बड़ खतरनाक वस्तु होइत छैक। -पहिने तप तखन ढलिहेँ- शीर्षक लघुकथामे कुम्हारक आचार्य रूपक आ माटिकेँ शिष्य मानि नैतिक विश्लेषण नीक लागल। नीति-धर्म आ शैक्षणिक दर्शनसँ भरल दोहासँ एे कथाक तुलना अपेक्षित भऽ सकैछ-
गुरूवार कुम्हार शिश कुम्ह है, गढ़ि-गढ़ि काढ़े खोट
अंतर हाथ सहार दे, बाहर मारे चोट।
एे प्रसंगमे ज्ञानपीठ पुरस्कारसँ पुरस्कृत हिन्दी साहित्यक प्रांजल कवि श्री नरेश मेहताक कविता -मृत्तिका-क चर्च करब अनुकूल लागल। नरेश जीक रचनाक अनुसार माटि कहैत छथि- हम तँ मात्र माटि छी, जखन अहाँ अपन चरणसँ पददलित करैत छी आ हऽरक फाढ़सँ चीड़ दैत छी तखन हमरामे मातृत्वक वोध होइत अछि आ मातृत्वक प्रेरणा आ संसर्गसँ शस्य श्यामला धन धान्य अन्न हरियरीक रूपेँ संसारकेँ जीवन प्रदान करैत अछि।' कर्मपथपर क्रियाशील मनुक्खक लेल कालक आ प्रहरक कोनो बान्ह नै होइत छैक। -जखने जागी तखने परात- शीर्षक लघुकथामे डॉ. क्रोनिनक जीवन दर्शनक माध्यमसँ रचनाकार नेना-भुटकामे काकचेष्टा आ श्वान निद्राक झॉपल दर्शन करएवाक लेल आतुर छथि। जे व्यक्ति सत्य कर्मी होइत छथि ओ सदिखन सत्यकेँ जितएबाक लेल प्रयास करैत छथि। महाभारतक कथाक गर्भसँ एहेन कालजयी बिम्बकेँ निकालि कऽ -उग्रधारा- कथाक रूप देबाक कलासँ जगदीश जीकेँ हंस मानल जा सकैत अछि। जेना हंस नीर दुग्ध मिश्रणमे सँ क्षीरकेँ सोंटि लैत अछि आ नीर पात्रेमे रहि जाइछ ठीक ओहिना महा भारतक सम्पूर्ण कथा बिम्बकेँ नीर, अमिय आ मधु मानल नै जा सकैत अछि। अर्जुनकेँ विजयी बनएवाक लेल श्रीकृष्ण अपन पांजरपर हनुमानक अगम देह भारकेँ रोकि “भारत”केँ विजयी बनौलनि। ई कथा छात्रक संग-संग शिक्षकक लेल अनुकरणीय अछि। व्यवहारिक, समर्पण, देवता, पाप आ पुण्य शीर्षक कथामे उदयनाचार्यक न्याय कुसुमांजलिक क्षणिक स्पर्शक अनुभव बुझना गेल।
अढ़ाइ आखरक शब्द प्रेमक रूप वास्तविक जीवनमे अर्थनीतिक आहिमे अप्रासंगिक भऽ गेल हुअए मुदा रचनामे एखन धरि जीवित अछि। हिन्दी साहित्यमे प्रेमचन्द्र रचित कथा ईदगाह, नागार्जुन रचित कविता गुलाबी चूड़ियाँ आ माखनलाल चतुर्वेदी रचित कविता प्रेमकेँ पढ़ि कऽ तिरपित होइत तँ छलहुँ परंच हरिवंश राय बच्चन जीक 'आ रहि रवि की सवारी' अंतिम पद्य मोन पड़िते क्षणहिंमे अकुला जाइत छलहुँ जे हिन्दी विजयी भऽ रहल छथि सूर्यक समान मुदा मैथिली उषाकालक चन्द्रमा सन झॅपा रहलीह। जगदीश जीक 'प्रेम' पढ़ि गुमानक अनुभव भऽ रहल अछि जे हमरा सभक भाषामे एे बिम्बपर जे कथा लिखल गेल अछि ओ कतऽ कतऽ आन भाषामे भेटत, हेरबाक चाही? ओना ई कथा मौलिक रचना नै भऽ कऽ अंग्रजीक प्रख्यात लेखक ओ.हेनरीक एकटा कथापर आधारित अछि। श्रमक सम्मान तखन भऽ सकैत अछि जखन श्रमजीवी सम्मानित कएल जाइथ। वंश, तियाग, सद्विचार, साहस, वरदास्त, भूल, धैर्य, मनुष्यक मूल्य, मेहनतक दरद सन भाववाचक संज्ञाक दर्शन मात्र दार्शनिके कऽ सकैत छथि मुदा एे पोथीमे पाठक सेहो देख सकैत छथि।
एकाग्रता छात्र जीवनक धरोहरि होइत अछि। भाषण तँ सभ केओ दऽ सकैत छथि मुदा पाॅच पॉति लिखबाक कला कतेक लोकमे छन्हि। हमरा विश्वास अछि जे 'एकाग्रचित' बिम्बकेँ रचनाकार पढ़थु मतिभ्रम दूर भऽ जेतनि। अनुभव, सौन्दर्य, धर्म आत्मबल सन मौन विषएकेँ कथाक रूपमे बिम्वित करब असंभव तँ नै मुदा अाश्चर्यजनक। समाजमे क्रांतिक दीप प्रज्वलित करबाक लेल नेना-भुटकामे क्रांतिदीप जराएब आवश्यक अछि। एे लेल समाजक कुप्रथाक गर्भावलोकन करएवाक प्रयास प्रासंगिक मुदा कतेक रचनाकार मैथिली साहित्यमे ई काज कएलनि। विधवा विवाह, देश सेवाक ब्रत, नारीक सम्मान, सादा जीवन, पत्नीक अधिकार, जाति नै पानि शीर्षक कथा सभकेँ बाल मनोविज्ञानक मौलिक कथा मानल जाए।
निष्कर्षत: जीवनकेँ जीवन्त बनएवाक लेल जतेक प्रकारक तारत्म्य होएबाक चाही जगदीश जी ओइ सभ बिम्बकेँ बिम्वित कएलनि। एे पोथीमे दर्शनक सभ विधाक सरल भाषामे चित्रण केलनि। खटकल तँ मात्र एक अर्थमे जे बाल मनोविज्ञानक विकास करबाक लेल जे सरस विश्लेषण होएवाक चाही ओ एे पोथीमे नै देल गेल। गरीबक दीनतामे हास्यक समागम सेहो होइत अछि। बाल साहित्यमे दर्शनक विश्लेषणमे कतौ-कतौ रीति आ प्रीतिकेँ हास्य रससँ बोरबाक चाही। पंडित हरिमोहन झा तँ लघुकथा नै लिखलनि मुदा हुनक जे गद्य साहित्य उपलब्ध अछि ओइ सभमे दर्शनक बिम्बपर हास्य आ श्रंृगारक माखन चढ़ल भेटैत अछि जगदीश जीक रचना तँ अनुशासित होइत छन्हि मुदा 'तरेगन'मे बाल मनोविज्ञानक सरल प्रस्तुति करितहुँ कनेक चूकि गेल छथि। एक अर्थमे ई पोथी मैथिली साहित्यक लेल पथ प्रदर्शक पोथी अछि, तँए जगदीश बाबू प्रशंसाक पात्र छथि। सम्पूर्ण पोथीक अर्न्तदर्शनक लेल योग्य आचार्यक जिनकामे अनुशासनक संग-संग संतुलित अनुशीलन हुअए अनिवार्यता प्रतीत होइत अछि। निष्कर्ष रूपेँ मैथिली भाषा-साहित्यमे 'तरेगन'केँ बेछप्प नैतिक शिक्षाप्रद रचना मानल जाए। बालकथाक वास्तविक रूप अछि जे रचनाकारकेँ प्रश्नसँ बेसी समाधानपर धियान देबाक चाही। एे पोथीमे सभसँ नीक लागल जे रचनाकार प्रश्न ठाढ़े नै कएलनि।
पोथीक नाओं- तरेगन
विधा- बाल प्रेरक कथा संग्रह
रचनाकार- जगदीश प्रसाद मण्डल
प्रकाशक- श्रुति प्रकाशन, दिल्ली
पाेथी प्रप्ति स्थान- पल्लवी डिस्ट्रीब्यूटर्स, िनर्मली (सुपौल)
प्रकाशन वर्ष- २०१०
दाम- १००टाका मात्र


text:
कुमुद सिंह/ आशीष झा
दरभंगा। भारत मे बहुत एहन शहर अछि जे अपन वास्तुशिल्प लेल ख्यात अछि। ओकर पहचान ओकर स्थापत्य कला स होइत अछि। दरभंगाक कामेश्वर नगर परिसर सेहो अपन वास्तुशिल्प लेल ख्यात अछि। इटेलियन, ब्रिटिश आ मुगल वास्तुशिल्प क मिश्रण एहि परिसर क पहचान रहल अछि। मुदा इ पहचान आब बेसी दिन बनल नहि रहत। जानकारक कहब अछि जे विश्वविद्यालय सबहक रवैया नहि बदलल त अगिला 20 साल मे कामेश्वर नगर क वास्तुशिल्प पूर्णरूप स बदलि जाएत। आइ जेतबा घमंड एकर सुंदर वास्तुशिल्प पर अछि, काल्हि ओतबे लाज एकर घटिया वास्तुशैली पर आउत।
दरअसल वास्तुशैली कए बना रखबाक प्रयास दूनू विश्वविद्यालय प्रशासन कहियो करबे नहि केलक। परिसर मे पिछला 30-40 साल मे भेल कोनो नव निर्माण में एहि परिसरक स्थापत्य कला कए आधार नहि बनाउल गेल। परिसर क वास्तुशैली मे स लगातार गंभीर छेडछाड भेल आ आइ कईटा सुंदर भवन बेतकरीब निर्माण स झपा रहल अछि। दूनू विश्वविद्यालय प्रशासन अपन कोनो नव निर्माण मे एकर कनिको ध्यान नहि रखलक जे ओकर एहि प्रकारक काज स पूरा परिसर क पहचान एक दिन मिट जाएत।
कामेश्वर सिंह संस्कृत विश्वविद्यालय परिसर क वास्तुशिल्प संग छेडछाड करबाक परंपरा क शुरुआत केलक। ओ अपन छात्रावास क निर्माण आ लक्ष्मीविलास पैलेस स ठीक सटा कए बनाउल गेल केंद्रीय पुस्तकालय क वास्तुशिल्प मे कतहु इ ध्यान नहि रखलक जे एकर नव वास्तुशिल्प स एतिहासिक लक्ष्मीविलास पैलेसक सुंदरता प्रभावित होएत। एतबे नहि सडक दिस स पैलस देखबा काल ओकर छात्रावास कवास्तुशिल्प सेहो आंखि कए सकून नहि दैत अछि। बाद मे त संस्कृत विश्वविद्यालय गेट आ घेरा बना लक्ष्मीविलास पैलेस क अंतरआत्मा कए मारि देलक अछि।
एहन नहि जे समय समय पर एकर विरोध नहि भेल। मिथिला विश्वविद्यालयक एकटा सेवानिवृत अधिकारी नाम नुकेबाक शर्त पर कहला जे विरोध त शुरू स होइत रहल। जखन नरगौना परिसर क दीवार सरकार तोडि कए ग्रील लगेबाक निर्णय लेलक तखनो किछु लोक विरोध केलथि, मुदा कहल गेल जे परिसरक सुंदरता आम दरभंगावासी कए देखेबा लेल इ कैल जा रहल अछि। इ सच छल जे परिसर अदभुत सुंदर छल आ दरभंगा क लोक दूर स देख गदगद भ जाइत छल। मुदा ग्रील लगेबाक कारण करीब छह फुट उंच मुगल वास्तुशैली क दीवार कए तोडि देल गेल। ओ निर्णय सही छल बा गलत एहि पर आब चर्च नहि भ सकैत अछि किया त समय खुद एकर उत्तर द देलक अछि। ग्रील अपन कमजोर निर्माण क कारण जहग-जगह ध्वस्त भ रहल अछि आ परिसर सेहो आब दरभंगा क जनता कए देखेबा जोकर नहि रहल, एहन मे मिथिला विश्वविद्यालय प्रशासन ग्रील क जगह पर फेर छह फुट उंच दिवार ढार क रहल अछि। एकरा मूर्खता कही बा परिसर संग जानि बुझि कए कैल गेल बलात्कार, मुदा दीवार त आइ देखा रहल अछि, मुदा पहिने सन वास्तुशिल्प हेरा गेल। सवाल अछि जखन दीवार अंतिम समाधान छल त पहिलका दीवार तोडल किया गेल आ अगर नव दीवारक निर्माण भेल त पुरान दीवार स मिलैत-जुलैत कम स कम वास्तुशिल्प किया नहि राखल गेल। एहन चितकबरा परिसर करबाक कोन जरूरत भेल। मिथिला आ संस्कृत दूनू विश्वविद्यालय प्रशासन एहि परिसरक वास्तुशिल्प पर शुरू स भ्रम मे रहल। नरगौना परिसर मे करीब 3200 गाछ कए कटलाक बाद तैयार भेल जमीन पर जखन विभाग क निर्माण शुरू भेल, तखन किछु लोक ओकर वास्तुशिल्प पर ध्यान दियेबाक काज केलथि, मुदा मिथिला विश्वविद्यालय प्रशासन ‘बारीक पटुआ तीत’ मानि सबटा राय कए खारिज क विभाग क वास्तुशिल्प दिल्ली क जवाहरलाल नेहरू विश्वविद्यालय स प्रेरित भ तैयार करा लेलथि। ओ कालखंड कांग्रेस क छल आ कामेश्वरनगर क वास्तुशिल्प स सबस पैघ छेडछाड विभागक निर्माण क दौरान भेल। एकर बाद बहुत दिन तक परिसर मे जे निर्माण भेल तेकर वास्तुशिल्प कमोवेश दिल्ली क जेएनयू स मिलैत जुलैत रहल आ एकर प्रकार स मुगल, ब्रिटिश क संग-संग ओ आंखि पर बैस गेल। मुदा पिछला 10 साल मे वास्तुशिल्प स सामूहिक बलात्कार शुरू भेल। एक दिस जतय जेएनयू क वास्तुशिल्प क प्रभाव खत्म भ गेल ओतहि पुरान भवन कए झपबाक प्रवृति सेहो सामने आयल। ओना प्रबंधन छात्रावास क वास्तुशिल्प जेएनयू स प्रभावित अछि, मुदा विभाग क निर्माण मे जे वास्तुशिल्प प्रयोग भेल ओ परिसर मे ओकरा आन भवन स अलग क देलक। एकर बाद त कोनो भवन क वास्तुशिल्प मे एकरूपता रहबे नहि कैल। विश्वविद्यालय प्रशासन त हद तखन क देलक जखन एतिहासिक मोती महलक ठीक सामने केंद्रीय पुस्तकालय बना देलक। 1934 क भूकंप मे ध्वस्त भेल मोदी महलक किछु भाग एखनो देखनुक छल, जे आब पूर्णत: झपा गेल। तहिना मिथिला विवि प्रशासन नरगौना पैलेस आ लक्ष्मीविलास पैलेसक ठीक बीच मे भवनक निर्माण शुरू क देलक। समय रहैत एकर जोरदार विरोध भेल। विधान पार्षद विनोद चौधरी क पहल पर जेना-तेना निर्माण रोकल गेल। मुदा थेथर प्रशासन अपन सोच नहि बदलि सकल। यूरोपियन शैलीक अदभुत भवन यूरोपियन गेस्ट हाउस (महात्मा गांधी अतिथिशाला) क ठीक सामने एकटा निर्माण शुरू क देलक अछि, जेकरा वास्तुशिल्प सेहो परिसर मे अनल आन भवनक वास्तुशिल्प स अलग अछि। एहन मे ओकर निर्माण पूरा भेला पर एक दिस जतए गेस्ट हाउस नुका जाएत, ओतहि परिसर क सुंदरता पर एकटा आउर बदनुमा दाग लागि जाएत।
नव निर्माणक संगहि विश्वविद्यालय प्रशासन मरम्मत क नाम पर पुरान वास्तुशिल्प संग सेहो गंभीर छेडछाड क रहल अछि जाहि स कामेश्वरनगर क आधारभूत ढांचा मे परिवर्तनक संगहि वास्तुशिल्प संग बलात्कार या दुष्कर्म कैल जा रहल अछि। हाल मे महामहिम क यात्रा लेल भेल प्रसिद्ध चौरंगीक मरम्मत मे एकर नमुना देखल गेल। चौरंगी पर आम लोक कए बैसबा लेल बनल बेंच कए मरम्मत क नाम पर एहन निर्माण कैल गेल जे पूरा चौरंगीक शोभा नष्ट भ गेल। तीन इंच क घुमाउदार दीवार कए सीधा पांच इंच क दीवार ढार क एहन मरम्मत कैल गेल जे देखबा पर थूकबाक मन करत।
एहि संदर्भ मे दरभंगाक विधायक संजय सरावगी क कहब अछि जे कामेश्वर नगर दरभंगाक पहचान छी आ ओ एकर मुखर विरोध विश्वविद्यालयक कईटा कार्यक्रम मे क चुकल छथि। श्री सरावगी कहला जे परिसर मे भ रहल आ भेल भवन निर्माणक वास्तुशिल्प कए देख दुख होइत अछि आ एकर विरोध सब स्तर पर हेबाक चाही। सरावगी कहला जे लक्ष्मीविलास पैलेसक पाछु मे प्रस्तावित बोटिंग क्लब क जीटी निर्माण मे वास्तुशिल्प पर खास ध्यान देल जा रहल अछि आ ओ देखबा मे महल क वास्तुशिल्प स मिलैत-जुलैत होएत।
दूनू विश्वविद्यालय प्रशासन क एहि रवैयाक अंत पता नहि कहिया होएत, मुदा एतबा जरूर अछि जे अगर इ क्रम जारी रहल त इ परिसर अपन वास्तुशिल्प लेल नहि जानल जाएत आ एकर वास्तुशिल्प आन धरोहर जेना नष्ट भ जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
देखबा योग्य नहि रहत कामेश्वर नगर क वास्तुशिल्प
कुमुद सिंह/ आशीष झा


text:
Monday, April 9, 2012
कामिनी कामायनी - लाल काकी
टक टक टक टक टुन टुन टुन टुन ....
घंटी बजबैत तांगा क’ सोरसँ ओहि सूतल सूतल सुस्त सुस्त टोलमे हरकत आबि गेलए । कोनो अभ्यागत सएह आबैत छलाह ताँगापर किनको बेटा पूतौह किनको धी जमाए किनको समधी़ किनको सर कुटुम।आऽ टक टक टुन टुन क’ ध्वनि जेना अहि खबरिकेँ समस्त घर धरि पहुँचा दैत़ कियो आएल अछि पाहुन पड़क ।
दिनक करीब दस बाजल छल । मुदा गाममे तँ पराते सभ उठि पराती गबैत पूजा पाठ नेम टेम करैत़ अपन दिनचर्यामे व्यस्त भऽ जाइत छल ताहि लेल दस एगारह बजैत बजैत फुरसते फुरसत।
किछु अपन दरवज्जासँ निकलि किछु अपन दलानसँ बहिराति ताँगा धरि औला़।आऽ खबरि पसरि गेल चारूकात जे लालकाकी पटना जा रहल छथि। हुनक बड़का पाैत्र कन्हैयाजी आबि गेलखिन्ह लेबए लेल । लाल काकी अपन जमानाक परम सुन्नरि गोरवाहि स्त्री ततेक गोर जेना साक्षात चान बुलि रहल अछि धरतीपर। आऽ एकदम लाल बूँद जेना अंगरेज ।
खिस्सा छल हुनका पाछाँ जे बड़का घरक बेटीकेँ गौरव ढाह लेल सासुरमे हुनक पतिकेँ दोसर विवाह कराओल गेल ।ओहि समए समाजमे बहु विवाह पूर्णरूपेण प्रचलित छल । आऽ एकए गोट कतेक कतेक विवाह करैत छलाह । मुदा सौतिनियाँ डाह। सौतिन संगे रहनाय एकटा बड़का दुखदायी प्रसंग छलैक स्त्रीगण समाजक लेल ।
सौतिन एतैन्ह करेजपर राहड़ि दड़रतैन्ह तखन हिनक टहंकार मारैत गौरव ढहतैन्ह बड़ उत्तान भऽ कऽ चलैत छथि। घरवलाकेँ विवाह भऽ गेलन्हि मुदा नबकी कनिया सासुरक मुँहो नहि देख सकलीह।नैहरेमे भोजक पात उठब गेलीह तँ कोना नै कोना बिषहरा महाराज डँसि लेलखिन्ह ।जखन लाल काकीकेँ ई खबरि भेटलैन्ह तँ ठठ्ठा कऽ हॅसैत बजलीह ‘लैह हमर गौरव तँ भगवति सेहो नहि ढाहि सकलीह ।’बाजए कालमे हुनक बुट्टी बुट्टी चमकैन्ह । आऽ दोसर खिस्सा हुनक जे प्रचलित छल ‘विवाहक बड़ दिन धरि हुनका पूत नै होए छल खाली धी धी धी। तँ ओ भगवानसँ कबुला केलथ़ि ‘ हे स़त्तनारैन महाराज ज्योँ हमरा पूतौह झोँट पकड़ि कऽ मरत तँ हम बाजा गाजासँ अहाँक पूजा करब ।’एहिपर बड़ हॅसी ठठ्ठा भेलए मुदा भगवान जेना हुनकापर बड़ अनुग्रही छलखिन्ह । आऽ ओहो दिन एलैन्ह जखन घरमे पूतौह आबि गेलन्हि । मुदा ओ कबुला भगवानक पूजा कऽ। आब करल की जाए । कबुला कबुला छल।आखीरमे भगवानक पूजाक समए बीध जकाँ पूतौह हुनक एकटा लट पकड़लखिन्ह ओ ढोल पीपहीसँ पूजा सम्पन्न भेल छल ।
मुदा हम जे लाल काकीकेँ देखने रहियैन्ह पाकल़ पाकल छोछ-छोट केश़ वृद्वा़ कनि देहगर मुदा गेराई वएह बड़ स्नेहिल़ गप्पक सप्पक सिनेह ।
हम सभ जखन गाम जाई हमर पपा ढेर रास फलफूल नेने जाइथ ।आऽ शरीफा लाल काकीकेँ बड़ पसिन्न । ‘गै बच्चा दूटा सरीफा ला’।तखन एकोटा नैकसँ पाकल शरीफा नै छलै हम कनि कनि पाकल शरीफाकेँ हाथसँ कैस कैस कऽ दाबि दाबि कऽ एकदम घुल्लल बना कऽ दऽ देलियैन्ह ।कनिए कालक बाद काकी हमरा तकने फिरैत छलीह ‘कत्त छै बुचिया’ । आऽ हमरा देखैत मातर बजली ‘ हे ले अपन सरीफा काँचे छाै।’
एक दिन हमर आंगनमे बनल मॅड़वा़ भाई सबहक उपनैनकपर बैसि हमरा खिस्सा सुनबूत छलीह ‘ जार्ज पंचम इंगलैंडक गद्दी पर बैसलै तेकरा बाद जार्ज छठम जार्ज सप्ताम ।’आऽ ओहिक्रम जे ग्प्पर मोन पङैत अछि ओ बाजल छलीह ‘उजरा जीर होइत छै ऊजरा मरीच हमर पीत्ती कलकत्तासँ आनैत छलाह।लोक चान पर पहुँच गेलए।’
हम अपन दायसँ पूछलियैन्ह। ‘दूर हुनक गप्पठ सप्पल एहने रहैत छैन्ह उजरा मरीच आऽ चान परलोक ।चौरचनमे चान महाराजकेँ अरघ देल जाइत अछि ओ भगवान छथि हुन्कर कि ओ तँ कनिए दिनक बाद सूरूज महाराजपर सेहो लोकवेदकेँ पठा देती ।’
हुनक गप्पपर पीठ पाछाँ बड़ मखौल उड़ैए।जीभक बड़ पातरि नीक नूकूत खायब नीक पहिरब।
एक दिन दाइकेँ बड़का पोत जमाए एलखिन्ह तँ ’हुनक कनिए कालक बाद अपन दरवज्जासँ टहलैत टहलैत हमरा आंगनक मॅड़वापर आबि बैसलिह ‘बौआ दाए मैयॉं अपन छोट दियादिनीकेँ ओ अहि नामसँ बजबए छलीह ‘कि सभ बनेलहुँ अछि जमाएक लेल’ । आऽ दाइ जे परम ओरियानी बुधियारि मृदूभाषी़ मर्यादा वाली सुन्नरि स्त्री छलीह बड़ आदरसँ अपन पैघ दियादिनीसँ जमाए्केँ गेलाक बाद चाह पियाबैत बैस कऽ विन्याससँ गप्प करैथ ।
जीभ बसमे नहि छलैन्ह तँ पेट सेहो जवाब द’ देने छलैन्ह । आऽ लालकाकी बीमार भऽ गेल छलीह ।छोटका बेटाकेँ पेलवार तँ लगमे छलैन्ह मुदा पटना वला बेटाकेँ मोनमे छरपट्टी लागि रहल छलै ‘माएकेँ हम अपन लग राखि कऽ बड़का डाक्टारसँ इलाज करैब।आँखिक सोझा रहत तँ हमरो मोनमे चैन रहत।’
आऽ ताहि लेल टमटम आएल छल । उम्हर काकी बड़काटा कऽ भांगटि ठाढ केनो ‘मरि जाएब मुदा मगह नहि जाएब कॅह कासी कॅह उसर मगहर मगहमे जे मरै छै तेकरा पैठ नै होय छाै मगं दोषं दधाति इति मगध ’ ‘मगहीया डाेमसँ बत्तर हम्र जीनगी भऽ जाएतँ ‘किन्नो किन्नों हम मगह नै जाएब।’
छोटकी पूतौह दरवज्जापर बैस व्याख्यान दऽ रहल छलीह ‘तीन दिनसँ अन्न पानि तियागने छथिन्ह भरि राइत जागल कुहरैत ‘हम मगह नै जाएब।’
अपन नूआ आंगीवला झोराकेँ छोटका टेबूलपर ठाढ भऽ क” दहीक खाली मटकूड़ीमे राखि चारसँ लटकैत सींकपर टाँगि कऽ नूका देने रहथि कखनो ओकरा कोठी के दोगमे नूका दैथ मुदा ताकैत ताकैत लोक ताकिए लैक।कखनो अपना लगमे रहए वला पोता सभकेँ बजा कऽ नहुँ-नहुँ निहौरा करैथ’ ‘हे बाऊ अपन हिस्साकेँ जमीन हम तोरे सभकेँ लिख देबऽ हमरा मगह नै जाए दऽ ।’ मुदा हुनक प्राणक रच्छा करए लेल सभकेँ लगै पटना जेनाए आवश्यक छल ओतए पैघ पैघ डाक्टर।
कन्हैया जी हुनक झोरा झपटा उठाबैन्ह ताँगापर राखए लेल गेल तँ ओ झपटि कऽ ओकर हाथसँ झीक कऽ अपन करेजसँ लगा कऽ घाना पसारि दैथ ‘हम नहि जाएब ई गाम छोिड़ कऽ एतयसँ हमर अर्थीए उठत अहि आंगनमे हम मॅहफापर सँ उतरल छलहुँ। ’आऽ ओ भोकासी पािड़ कऽ नीच्चामे औंघड़ा औघड़ा कानथि दरवज्जाक नीचा ठाढ सबहक आँखि झर झर बहैत छल विशेष कऽ पूरना लोक सभकेँ जे हुनका बड़ दिनसँ कएक बरकसँ जनैत छल। ट्रेनक समए लगचिया गेल छल ।जेनाए परम आवश्यक ।आऽ बेर बेर अपन हाथक घड़ी देखैत एत्ते काल धरि किंकर्त्तव्य विमूढ ठाढ कन्हैयाजी काकीकेँ भरि पाॅज पकड़ि कोरामे उठा ताँगापर बैसा देलकैन्ह जा ओ अन्न पानिक पोटरा पोटरी बाेरा झोरा राखए लेल मुड़ला असक्तद निर्बल काकि नै जानि कोन दैवीक शक्तिसँ उछैलकऽ ताँगासँ नीचा उतरि दुर्गास्थान दिस पड़ए लगलीह।जेना कसाई के देख कऽ गाए चिकरैत छै ओहिना ओ अपन प्रिय बड़का पाैत्रकेँ देख कऽ। चिकरय लगलीह । चिकरैत चिकरैत हुनक गरा बाझि गेलन्ह़ि । कन्हैयाजी हुनका पाछाँ भगला आऽ लपकि कऽ फेर अपन कोरामे उठा ताँगा पर बैसा देलकैन्ह कियो लोटा मुँहमे लगा कऽ दू चारि घोँट पानि पीया देलकैन्ह।कन्हैयाजी अपनो छरपि कऽ बैस रहला आऽ काकिकेँ पॅजिएने रहला। चीज वाेस्त लोके सभ राखि देलकै आऽ तांगा वलाकेँ इसारा करि देलकै ओ तड़रासँ भगबए लागल घाेड़ा ओ हुनक कानब जेना कोने बच्ची दुरगमनिया कनियाकेँ । ताँगाकेँ पाछाँ पाछाँ भरि टोलक लोक अड़ियातए बाेल भरोस दैत़ दियादिनी आऽ पुतौह सभ ‘हे बौआ यौ गोड़ लगैत छी काकी के अवस्से पठा देबैन्ह ।’’ ‘ इलाज करा कऽ चलि अबिहथि ’ ‘जुनि कानैथ़ हिनका हमर सप्पहत़ ।’
आऽ पोखरि धरि अिड़यैत कऽ जखन ओ सभ आपस हुनक दरवज्जापर आबि बैसली तँ सबहक मूँह नाक आँखि लाल-लाल जेना रंग अबीर मलि देने होइ । झर झर नोर बहि रहल छलै एखनो धरि ।
आऽ ओहि दिन की रातियोमे धिया पुत्ताकेँ छोिड़ पैघ ककरो अन्न नै धसले मुँहमे। रहि रहि कऽ लाल काकीकेँ ओ करूण क्रंदन जेना सबहक कानमे घुरियाति रहल छल। पचासो वरखक अपन बास छोिड़ पहिल बेर ओ नैहर वा’ सासूरक आगाँ कत्ताे पएर राखने छलीह।
Posted by Gajendra at 8:04 AM
Labels: कामिनी कामायनी
Subscribe to: Post Comments (Atom)


text:
Saturday, April 7, 2012
तस्कर- गजेन्द्र ठाकुर
तस्कर
१
शालिग्राममे छिद्र होइत अछि, कारी पाथर मात्र नर्मदामे भेटैत अछि। जमसम गाममे सभ किछु बदलल अछि, ग्रामदेवताक डिहबार स्थानसँ लऽ कऽ सभ ठाम मुदा किछु ने किछु लाक्षणिक वस्तु देखिये रहल छी। मुदा हमर गाथाक कोनो लक्षण एतए नै अछि।
गाछी आ बाध बोन सभटा पतरा गेल अछि। सए बर्ख। बिज्झू आमक ओ गाछी। बीहरि सभसँ भरल। भाँति-भाँतिक चिड़ै-चुनमुनी आ छोट पैघ जीव-जन्तु। नेना रही। जेठसँ अगहन खुरचनिञा लत्ती लग गप करैत हम आ मालती। कहियो फागुन-चैतमे जाइ तँ लवङलताक लत्ती लग गप करी। मलकोका, कुमुद, भेंट, कमलगट्टा कन्द, रक्ताभ बिसाँढ़क ताकिमे कादो-पानिमे घुमैत हम आ ओ। खुल्ले पएर, काँट-कूसक बीच तड़पान-तड़पि कऽ कुदैत। आमक कलममे सतघरिया खेलाइत। हम आ मालती। करबीरसँ बेढैत अपन काल्पनिक-घर। एकहरा, दोहारा, जटाधारीक बीआ भरि साल जोगबैत मालती। मालती सेहो होएत हमरे बएसक। माए कहैत छल जे मालती छह मासक जेठ छल हमरासँ मुदा पिता कहैत छला जे छह मासक छोट अछि मालती हमरासँ। आ पिता से किएक कहै छलाह से बादमे जा कऽ ने बुझलिऐ।
भरि आमक मास आमक गाछीक दिनुका ओगरबाहीक भार हमरे दुनू गोटेपर छल। मुदा साँझ होएबासँ पहिने हमर मामा बछरू आ मालतीक बाबू खगनाथजी कलम आबि जाइत छलाह, रातिक ओगरबाहीक लेल। मुदा हमर सभक गाथाक कोनो लक्षण एतए सेहो नै अछि। हमर सभक माने केशव आ मालतीक।
मुदा ओहि पक्काक डिहबार स्थान लग कारी रंगक शालिग्राम हम ताकि रहल छी। छिद्रयुक्त शालिग्राम। एकटा नुका कऽ रखने छलहुँ एत्तै कतहु।
गौँआ सभ धरि खूब खर्चा कएने अछि एहि डिहबारक स्थानक मंडप बनएबामे। पहिने तँ किछुओ नञि रहै। राजा जे बनेलक पोखरिक घाट आ तकर कातमे पक्काक मन्दिर सएह। मुदा बेचारो पूजा कैयो नञि सकलाह। लाजक द्वारे हमर एहि गाममे आबियो नञि सकलाह।
२
हम केशव, गाम मंगरौनी, नरौने सुल्हनी, पराशर गोत्र, कवि मधुरापतिक पुत्र।
मालती- माण्डर सिहौल मूलक काश्यप गोत्री खगनाथ झा, गाम जमसमक पुत्री मालती।
खगनाथजी आ हमर मामा बछरूमे भजार लागल। जमसममे हमर मामा गाम। मामागाम धरि सुखितगर, हम सभ तँ दरिद्रे। से हम एक मास गरमी तातिल आ पन्द्रह दिन दुर्गापूजासँ छठि धरि मामेगाममे रहैत रही। गरमी तातिलमे सपेता पकबासँ लऽ कऽ कलकतिया आम पकबा धरि गाछी ओगरी। आ दुर्गापूजामे खष्ठीसँ लऽ कऽ भसान धरि दुर्गापूजा देखी। फेर दीयाबातीमे कनसुपती जराबी आ छठिमे गाम घुरि जाइ। आ बीच-बीचमे तँ जाइत रहबे करी।
मालती संगे खूब झगड़ा सेहो होइ छल। चौथामे रही प्रायः। गरमी तातिलमे मामा गामक आमक गाछी गेल रही। कोनो गपपर मालतीसँ रूसा-फुल्ली भऽ गेल। धरि बौसलक मालतीये। आ बौसबो कोना केलक।
-हम अहाँसँ घट्टी मानै छी ओहि गपक लेल।
-कोन गप।
-जइ गपपर अहाँसँ झगड़ा भेल।
आ ओ गप नञि हमरा मोन पड़ल आ ने मालतीकेँ। मुदा फेर मालतीसँ कहियो कोनो गपपर हम झगड़ा नञि केलहुँ। वएह मुँह फुलाबए तँ हमही पुछिऐ जे कोन गपपर मुँह फुलेलहुँ से तँ मोन नहिये हएत तखन अनेरे ने झगड़ा करै छी।
गरमी तातिलक बाद दुर्गापूजा आ दुर्गापूजाक छुट्टीक बाद गरमी तातिलक बाट जोहै लगलहुँ। से कहियासँ से की मोन अछि ?
३
पिता गाममे बटाइ करथि। मिडिल स्कूलक बाद कोनो स्कूल नहिये रहै आस-पड़ोसमे। संस्कृत पाठशाला सभ बन्ने भऽ गेल रहै।
से तातिल बला कोनो बात आब रहबे नञि करए। भरि साल बुझू काजे आकि तातिले। नाना-नानी जिबिते रहथि। माएक लियौन कराबए लेल कियो ने कियो आबिये जाइ छल। हमहुँ दू चारि मासमे मामा गाम कोनो लाथे भइये अबैत छलहुँ।
गामपर कएक टा समस्या। नञि जानि कोन भाँज रहै जे पाँजिक रक्षाक गप पिताक मुँहे सुनैत रहैत छलहुँ। आ से हमर बियाह मालती संगे भेने टा सँ सम्भव, सेहो हुनका मुँहे उचरैत छलन्हि।
मालती हमर संगी मुदा एहि गप-शपसँ ओकर हमर दूरी बढ़ि जेकाँ गेल। जे सहजता हमरा आ ओकरा मध्य छल से खतम होअए लागल। जेना ओकरा देखिते हमर मोनमे पत्नीक छवि नजरि आबै लागल छल, तहिना तँ ओकरो मोनमे ने अबैत होएतैक।
४
हमर गाम आएल रहथि बछरू मामा।
मधुरापति- “बछरू आब अहींक हाथमे हमर सभटा इज्जत अछि। खगनाथक पुत्री केशवक लेल सर्वथा उपयुक्त। सुन्दरि सुशील अछि तँ केशव सेहो जबर्दस्त अछि। एक्के बतारीक अछि मुदा किछु दिनुका छोटे अछि मालती। हे। अहाँकेँ तँ ई बुझले अछि जे ७०० टाका लड़कीबलाकेँ दए हमर विवाह करा हमर पिता पाँजि बनाओल। मुदा आब जमीन जत्था नै अछि। काल्हि घोड़ीकेँ चिलम पियाए ओहिपर चढ़ि आएल छलाह पञ्जीकार। साफे कहि देलन्हि जे मात्र खगनाथेक पुत्रीसँ अधिकारमाला बनैत अछि। आ से नै भेने पुबारिपार श्रोत्रियक श्रेणीसँ चुत भऽ जाएब हम”।
बछरू- “हम पुछै छियन्हि खगनाथसँ। संगी तँ छथि मुदा हुनकर मोनमे की छन्हि से वएह ने कहताह”।
आ ने जानि किएक प्रेमसँ भरि गेल छल हमर मोन। बिदा भऽ गेल रही हुनका संगे।
५
मालती- “केशव। तोहर कत्तौ दोसर ठाम बियाह भऽ जएतौक तखन हमरासँ भेँट कोना होएतौक”।
केशव- “आ तोहर ककरो दोसरासँ बियाह भऽ जएतौक तँ एहन अनर्गल प्रश्न सभ ककरासँ करमे”?
मालती- “मुदा एकटा गप बुझलहीं। काल्हि तोहर मामा हमर पितासँ हम्मर-तोहर बियाहक चरचा कऽ रहल छलाह”।
केशव- “तखन”।
मालती- “नञि, सभटा तँ ठीके मुदा तखने दरभंगा राजाक दूत बनि एक गोटे आबि गेलाह आ कहए लगलाह जे राजाक समाद अछि”।
केशव- “राजाक कोन समाद”।
मालती- “कियेने गेलिऐ। मुदा हमर पिताकेँ ओ दूत कहलन्हि जे बेटीक बियाहक चर्च किछु दिन रुकि कऽ करबाक लेल”।
केशव- “तोहर सुन्दरताइ तँ छौहे तेहने। राजोक नजरिमे तोरा लेल कोनो लड़का अभरल छै की”?
मालती- “कियेने गेलिऐ”।
६
राजाक मन्त्रीक सवारी खगनाथक दरबज्जापर! दुइये दिनमे कीसँ की भऽ गेल। ओ दूत जा कऽ किछु कहि तँ नञि अएलै जे खगनाथ अपन बेटीक बियाह लेल धरफरायल छथि। से सतर्की देखियौ। लोक सभ गर्दमगोल करैत। सभ स्वागतमे जुटल। आ हमहुँ सभ चीजक जाएजा लैत रही। साँझ होइत-होइत हमर पिता सेहो आबि गेल छलाह। ओम्हर राजाक मन्त्रीक स्वारी गेल आ एम्हर हमर पिता माथपर हाथ रखने गुम्म रहि गेलाह। खगनाथ सेहो मौन।
राजा अपन बियाह मालतीसँ करबाक प्रस्ताव खगनाथ लग पठेने छलाह। महाराज बीरेश्वर सिंह। कहू तँ। अपने चालीससँ उपरे होएत आ एहि तेरह-चौदह बरखक बचियासँ बियाहक प्रस्ताव। खगनाथक की ओकाति जे ओकरा मना करितथिन्ह।
हमर पिता चिन्तित जे आब पाँजि नै बाँचत।
ओहि दिन साँझमे कोनटा लग मालतीसँ हमर भेँट भेल। करजनी सन-सन आँखि फुलल, जेना हबोढ़कार भऽ कानल होअए। की सभ गप केलहुँ मोनो नञि अछि। हँ आखिरीमे हम कहने धरि रहिऐ जे सभ ठीक भऽ जाएत।
७
जमसममे बीरेश्वर सिंह लेल लड़की निहुछल गेल!
जमसम गाममे पोखरि खुनाओल गेल। ओतए मन्दिर बनल जे राजा दोसराक मन्दिरमे कोना पूजा करताह।
मुदा हमहुँ रही मधुरापति कविक पुत्र केशव।
बियाहक दिन लगीचे रहै आ दोसर कोनो दिन सेहो नञि रहै। आ ओहि दिन मालतीसँ सभ गप भइये गेल छल।
कटही गाड़ीमे आगूक चाप आ पाछूक उलाड़, आगाँक चाप नीक कारण पाछाँ उलाड़ भेलापर गाड़ी उनटि जाएत। मुदा हम ओहिना गाड़ीकेँ उलाड़ केने बँसबिट्टी लग मालतीक इन्तजारीमे रही।
ओ आयलि आ गाड़ीपर बैसि गेलि। जे कियो रस्तामे देखए से डरे नञि टोकए जे गाड़ी ने उनटि जाइ एकर। एकटा पतरंगी चिड़ै देखि उल्लसित होअए लागलि मालती तँ आँगुरसँ हम ओकर ठोढ़ बन्न कऽ देलिऐ।
मालतीकेँ लऽ कऽ गाम आबि गेलहुँ, धोती रंगाइत छल। फेर जे मालतीक पता करबाक लेल आएल रहए तकरा पकड़ि राखल। आ ’कन्यादान के करत’क अनघोल भेलापर ओकरा सोझाँ अनलहुँ जे कन्यादान यएह करबाओत।
सलमशाही चमरउ जुत्ता उतारि धोती पहीरि हम विवाह लेल विध सभ पूर्ण केलहुँ। मालतीक सीथमे सिनुर हमरे हाथसँ देब लिखल जे रहै।
८
तकर बाद राजा बीरेशवर सिंह की करताह?
पञ्जीकारकेँ बजा कऽ हमर नाममे तस्कर उपाधि लगबाओल। मुदा मधुरापति अपन पुत्रक प्रति गर्वोन्नत्त। बाघक बेटा बाघ। पाञ्जि आ पानि अधोगामी मुदा खगनाथ झा- श्रीकान्त झा पाँजि, तस्कर केशवक श्रोत्रिय ओहिठाम विवाह कएलापर श्रोत्रिय श्रेणी विराजमान रहतन्हि।
आ सए बर्खक बाद आइ एहि गाममे कोनो नाटक होएतैक। सुल्ताना डाकू।
आ हम तस्कर केशव, मंगरौनी नरौने सुल्हनी- पराशर गोत्र, कवि मधुरापतिक पुत्र अपन गाथाक कोनो एकटा लक्षण एतए जमसम गाममे ताकि रहल छी। मुदा राजा बीरेश्वर सिंहक वएह पोखरि आ आब ढ़नमनाएल मन्डिल देखै छी, बेचारो घुरि कऽ लाजे एहि गाममे एबो नै केलाह।
यएह पोखरि आ ढ़नमनाएल मन्दिर हमर प्रेमक अछि अवशेष।
Posted by Gajendra at 10:44 AM
Labels: गजेन्द्र ठाकुर
Subscribe to: Post Comments (Atom)